¿Chem ayükeelchi dungu niey Ngünechen Mapu ka tati pu che mu? | Biblia ñi kimeltukeel\n¿Chem ayükeelchi dungu niey Ngünechen Mapu mu?\n¿Chem ayükeelchi dungu niey Ngünechen tati pu che mu?\n¿Chem dallukan dungu femngey ta Ngünechen?\nKüpalechi antü mu, ¿chumletuay mongen Mapu mew?\n1. ¿Chem ayükeelchi dungu niey Ngünechen Mapu mu?\nNGÜNECHEN niey kiñe afmatufalchi ayükeelchi dungu ñi femal Mapu mew: ñi müleal fentren che ñi ayüwküleal ka ñi küme felen nieal. Biblia feypi ‘Ngünechen Jewba elkünuy kiñe mülewe tati Eden trokiñ mapu’ ka “elufi ñi tremael itrofill kümeke adyechi anümka wülkelu fün”. Fey wüla dewmafi ti wünen wentru Adan ka ti wünen domo Eva, ka elkünufi kiñe küme mülewe mew ka feypifi: “Nieaymu rume fentren püñeñ [yall]. Apolfimün ta mapu ka kisu ngünetunieafimün ka ngenngeaymün” (Génesis 1:28; 2:8, 9, 15). Chumngechi peiñ, Ngünechen ayüniey tati pu che ñi nieal fentren yall, ka feychi adelkalechi lof ñi amulnieafiel kom Mapu mew, kafey dapiafiel pu kulliñ.\n2. a) ¿Chumngelu (chemu) feypiafuiñ Jewba ñi femürpual ñi ayükeelchi dungu Mapu mew? b) Biblia ñi feypilen, ¿chem che aflayay ñi mülen Mapu mu?\n2 ¿Jewba rüf femürpuay ñi ayükeelchi dungu tati pu che ñi mongeleal kiñe küme mülewe Mapu mew? Ngünechen feypikünuy: “Ñi tukulpakünuelchi dungu ka femngechi ñi welukünutunoael ñi pielchi dungu [...] ka femngechi Ngünechen ngelay tañi koylatuael” (Ebrew 6:17, 18; Isaías 55:11). Feley llemay, Ngünechen femürpuay kom ñi feypikünuel. Kidu feypikünuy “ngünam ñi dewmanofiel” ti Mapu, welu may “widüfi ñi müleam tati pu che” (Isaías 45:18). Ngünechen, ¿chem che ayüfuy ñi müleal Mapu mew, ka tunten tripantu mu? Biblia wiñoldunguy: “Tati pu norngechi che lloway ti Mapu ñi ngen-ngeal engün, ka rumel müleayngün fey mu” (Salmo 37:29; Apokalipsi 21:3, 4).\n3. ¿Chem wedake dungu pekeiñ kom Mapu mew, ka chem müley taiñ ramtuwal?\n3 Welu tüfachi feypikünuelchi dungu petu femtripalay. Tati pu che kutrankey ka lakey, ka weychakeyngün ka welukentu langümuwkeyngün. Welu tüfachi dungu doy wedalkalerpuy. Feley llemay, Jewba turpu ayülafuy ñi feleal ti Mapu chumngechi ñi felen famülke mew. ¿Chem dungu rupay? ¿Chumngelu petu femtripalay Ngünechen ñi feypikünuelchi dungu? Tati wiñoldungun mülelay chem nütramnieelchi lifru pu che ñi wiriel. Welu, ¿chew tuwi tüfachi weda dungu? Wenu mapu mu.\nCHEW TUWI TI KAYÑE\n4, 5. a) ¿Iney am dungueyew ta Eva kiñe filu mew? b) Kiñe norngechi che, ¿chumngechi weñefengerpuafuy?\n4 Biblia ñi wünen lifru mu, feypieiñmew chem dungu rupay Eden lof mew, pewfaluwi kiñe kayñe ñi chaftufiel ta Ngünechen. Tüfa feypingekey “tati filu”, tüfa kiñe kulliñ ngerkelafuy. Welu ti afchi lifru feypi tati “Weküfü ka Satana pingelu, tati ngünenkakefilu kom mapu mew mülechi pu che”. Ka feypingekey “tiyechi fütra kuyfi filu” (Génesis 3:1; Apokalipsi 12:9). Feymew tüfachi kayñe kiñe newen-ngechi püllü ka pekenoelchi püllü ürke, tüfa kiñe filu mew femfaluwi ñi dunguafiel ta Eva, feymu tati filu dungulu reke trokiwfali. Ka dewmalu Ngünechen tati Mapu, ka pu che, tüfachi weda püllü ka mülekefuy (Job 38:4, 7).\n5 Kimnieiñ Jewba kom ñi dewmael ngelay welulkan. Feymew, ¿iney am dewmafi tati “Weküfü” ka “Satana” pingelu? Tüfa kiñe newen-ngechi püllü Ngünechen dewmaeyew, welu weküfükünuwi kidu ñi ayün mu. ¿Chumngelu rupay tüfachi dungu? Kiñe antü, kiñe che norngeafuy, welu ka antü weñefengerpuafuy. ¿Chumngechi rupayafuy tüfachi dungu? Tüfachi che eluñmale kiñe weda duam ñi piwke mu. Ka rakiduamkülele tüfa mu, tüfachi weda duam doy tremküleafuy ñi piwke mu. Feymu tüfachi che femafuy chem ñi rakiduamnieel (papeltunge Santiaw 1:13-15).\n6. ¿Chumngechi kiñe newen-ngechi püllü, Satana ka Weküfü ngerputuy?\n6 Satana femkünuy tüfachi dungu. Allküpelay chumngechi Jewba ñi feypifiel Adan ka Eva ñi nieal fentren yall ka ñi apolal Mapu tañi küpalechi pu püñeñ (Génesis 1:27, 28). Feymu Satana rakiduampelay: “¡Kom tüfachi pu che poyenieafi ta Ngünechen, welu doy kümeafuy iñche tañi poyengeal!”. Feychi weda rakiduam konpuy ñi piwke mu, ka rupalu chi antü mu, Satana koylatulelfi ta Eva Ngünechen mu, ka femngechi ngünenkafi (papeltunge Génesis 3:1-5). Femngechi tüfachi weda püllü “Weküfü” ngetuy, “Dallukafe” feypingechi üy. Ka “Satana” ngerputuy, tüfachi üy feypiley “Kayñetufe” pingetuy.\n7. a) ¿Chumngelu layngu Adan ka Eva? b) Kom che Adan mu küpalu, ¿chumngelu füchakeiñ ka lakeiñ?\n7 Ngünenkan dungu mu, Satana tukuduamelfi Adan ka Eva ñi allkütunofiel ta Ngünechen ñi feypin (Génesis 2:17; 3:6). Feymu larpuyngu, chumngechi Ngünechen feypikünueyew (Génesis 3:17-19). Ka Adan kulpay, ka femngechi kom pu che kidu mu küpalu, kulpanchengetuy (papeltunge Romanu 5:12). Rakiduamnge tüfa mew, kiñe rono mu dewmangele kiñe kofke, fey ti rono ngülofkülefule. ¿Chumngechi tripayay chi kofke dewmangele ti rono mew? Fey ti kofke ka ngülofkülen tripayay. Ka femngechi kom che choyüngelu “ngülofküley” reke Adan ñi kulpan mu. Feymu, füchakeiñ ka lakeiñ (Romanu 3:23).\n8, 9. a) Taiñ pefiel mu, ¿chem dallukan dungu femi Satana? b) ¿Chumngelu Jewba langümfemlafi Satana ka Adan, Eva engu?\n8 Satana feypifilu Adan ka Eva ñi kulpayal ta Ngünechen mu, fey Weküfü longkokünuwi ñi kayñetuafiel ta Jewba. Femngechi dallukafi ta Ngünechen ñi ngünenieel. Satana feypi reke: “Kiñe weda longko ülmen-ngey ka ayülay pu che ñi küme ayüwküleal engün. Feymew pu che duamlafingün ñi ngünenieaetew Ngünechen, tüfa engün dulliafuyngün chem ñi kümelkalen ka ñi kümelkalenon. Allkütueli doy kümelkaleayngün”. ¿Chumngechi wiñoldunguafuy Ngünechen tüfachi dallukan dungu mu? Kiñeke che feypikey Jewba mülefuy ñi langümafiel Satana ka Adan, Eva engu. Welu, ¿chumngechi Jewba pengelafuy Satana ñi koylatun? Ka, ¿chumngechi pengelafuy ñi ngünenieel ñi kümengen?\n9 Jewba ñi nor dungu tutelkaley, feymu langümfemlafi ta Satana ka Adan, Eva engu. Welu may elkünuy ñi rupayal ti tripantu ñi küme pengelal Satana ñi koylangen, ka femngechi wiñoldunguafiel Weküfü ñi dallukan dungu mu. Femngechi pichin antü mu, Ngünechen eluñmay tati pu che ñi ngünenieaetew tati Weküfü. Mari kiñe chillkatun tüfachi lifru mu, feypiley chumngelu Ngünechen femi tüfa ka chumngelu eluwi ñi rupayal fentren tripantu ñi norümal tüfachi dungu. Welu fewla ramtuwnge: Satana turpu kümelkakelafi Adan ka Eva, feymu ¿chem duam niefuyngu ñi feyentuafiel ta Satana? Kam Adan ka Eva, ¿küme fempey may ñi rakiduamün mew Jewba ñi fütra koylangen mu, fey ñi eluetew kom ñi duamnieel? Welu, ¿chumafuymi eymi?\n10. ¿Chumngechi kiñewküleafuymi Jewba eymu tami chaftuafiel Satana ñi dallukan dungu mu?\n10 Kümeafuy taiñ rakiduamal tüfachi ramtun mu, famülke mew kom iñchiñ chaftumekeiñ tüfachi dungu. Welu eymi kiñewküleafuymi Jewba eymu tami chaftuafiel Satana ñi dallukan dungu mu. Feymew eymi llowafuymi tami ngünenieetew Ngünechen, femngechi pengelaymi tati Weküfü ñi koylangen (Salmo 73:28; papeltunge Proverbios 27:11). Ti Mapu mew fentren warangka che müley, welu kiñe pichin che müten kiñewküleyngün Jewba mu. Feymew ramtuwkeiñ tüfachi dungu: ¿Rüf kimeltukey tati Biblia Satana ñi ngünenieel ti Mapu?\n¿INEY AM NGÜNENIEY TI MAPU?\n¿Chumngechi Satana pengelelafuy ta Jesus kom tati fütrake trokiñke mapu ngen-ngenofule?\n11, 12. a) Kiñe nütram mu, ¿chumngechi Satana pengelelfi ta Jesus, kidu ñi ngünenieel ti Mapu mu? b) ¿Chem dungu mu pengeli Weküfü ñi ngünenieel ti Mapu?\n11 Jesus küme kimniefuy Satana ngünenielu ti Mapu. Satana ayüniefuy Jesus ñi weda femal. Feymew pengelelfi “kom fütrake trokiñke mapu ka itrofill kümeke felen ñi nieel”, fey “iñche eluaeyu” pifi (Matew 4:8, 9; Luka 4:5, 6). Rakiduamnge tüfa mu: ¿Chumngelu Weküfü ayükefuy Jesus ñi weda femal? Tati Weküfü longkoley kom tüfachi fütrake trokiñke mapu, fey Jesus ¿feypipey may Satana ñi ngen-ngenon tüfachi trokiñke mapu? ¡Femlay llemay! Tati Weküfü ngünenienofule, Jesus feypiafuy.\n12 Feley llemay, Chaw Ngünechen Jewba itrokom pepiluwün-ngelu, ñi Dewmael ti afmatufalchi fütra kallfü wenu (Apokalipsi 4:11). Welu Biblia mu chew no rume feypikelay Jewba ka Jesus ñi ngünenieel ti Mapu. Feymu Jesus feypi ti Weküfü “longkolelu tüfachi mapu mew” (Juan 12:31; 14:30; 16:11). Tati apostol Juan ka wirintukuy: ‘Itrokom Mapu ñi ngünenieetew tati Weküfü’ (1 Juan 5:19).\nWEKÜFÜ ÑI NGÜNENIEEL AFTUAY\n13. ¿Chumngelu duamnieiñ kiñe we Mapu?\n13 Rupalelu chi tripantu, tati pu che doy wedalkalerpuy. Feymu müley fentren weychan, ka wedake wentru ñi ngünenieel, koylake longkolechi religioso ka pu langümchekelu. Kom tüfachi dungu mu, kom Mapu wedalkaley. Biblia feypi Ngünechen chumngechi apümafi ñi pu kayñe ti weychan Armagedon mu, fey wüla kümelkaletuay ti Mapu nor dungu mu (Apokalipsi 16:14-16).\n14. Ngünechen, ¿iney am Longko Ülmenkünufi ñi ngünenieal wenu mapu mew ka chumngechi feypikünungey ñi dullingeel?\n14 Jewba üytufi Jesus ñi ngünenieal kiñe Longko Ülmen reke wenu mapu mu, Ngünechen ñi Ngünenien mu. Fütra kuyfi mu, Biblia feypikünuy: “Rume fütra kim wentrungeay, fey fütra pepiluwün niechi Ngünechen ñi Fotüm pingeay. Ka femngechi Ñidol Ngünechen longko ülmenkünuaeyew, kisu ñi kuyfi tuwün em David reke, fey rumel longko ülmenngeay ti Israel trokiñche mew. Fey ñi longko ülmenkülen chumkawnorume aflayay” (Luka 1:32, 33). Ka Jesus kimeltufilu tañi pu inanieetew ñi llellipuafiel tüfachi ngünenien mu: “Küpape tami Ngünenien. Femngepe tami feypin Mapu mu, chumngechi ñi femngeken wenu mapu mu” (Matew 6:10, Traducción del Nuevo Mundo [TNM]). Kangelu chillkatun mu peaiñ, Ngünechen ñi Ngünenien apümafi kom wentru ñi ngünenieel Mapu mu (papeltunge Daniel 2:44). Femngechi tati Mapu kiñe küme mülewe ngetuay.\n¡FÜLKÜLEPAY KIÑE WE MAPU!\n15. ¿Chem am chi dungu “tati we Mapu”?\n15 Biblia feypieiñmew ñi ‘mületuael ta we wenu mapu ka we Mapu Ngünechen tañi feypikünuel, tüfey mew ta kom kümeke nor dungu mületuay’ (2 Pedro 3:13; Isaías 65:17). Chi dungu “tati Mapu” Biblia mu küpa feypi tati pu che mongelelu Mapu mew. Feymu “tati we Mapu” feypiley ñi müleal kiñe we trokiñche ñi llowael Ngünechen ñi kümelkan.\n16. ¿Chem ayüfal yewün eluafi Ngünechen tati pu che ñi ayüwülkeetew? Ka llowafiel tüfa, ¿chem müley taiñ femal?\n16 Jesus feypikünuy wengetule ti Mapu, Ngünechen eluay kiñe ayüfal yewün tati pu che ñi ayüwülkeetew, nieayngün ‘afnoachi mongen’ (Marku 10:30). Füreneen kintunge tami Biblia mu Juan 3:16 ka 17:3, ka papeltunge Jesus ñi feypin, chem müley taiñ femal ñi llowal ti afnoachi mongen. Fewla peaiñ Biblia mu, tati pu che ñi llowal Ngünechen ñi ayüfal yewün nieayngün fentren kümelkan ti küme mülewe mew.\n17, 18. ¿Chumngechi kimafuiñ ñi müleal tüngün ka maneluwün kom Mapu mew?\n17 Ngewelayay wedake dungu, weychan, weñen ka ti kewan (nalün) dungu no rume. “Ti wedake che ngewetulayay engün [...]. Welu tati ñomngelu ngen Mapu ngeay” (Salmo 37:10, 11; Matew 5:5). Müleay tüngün, Chaw Ngünechen am “apümafi ti weychan itrokom Mapu mew” (Salmo 46:9; Isaías 2:4). Akule feychi antü, “tati pu norngelu doy alüngerpuay” ka “müleay fentren tüngün femngechi ñi rumel müleken ti küyen reke feleay” (Salmo 72:7).\n18 Jewba ñi pu poyekeetew maneluwün-ngechi mongen nieayngün. Fütra kuyfi mu, Biblia feypi tati pu israelche allkütuniefiel ta Ngünechen ñi feypin, feymew maneluwün-ngechi mongen niekefuyngün (Levítico 25:18, 19). ¡Müna ayüfalngeay ñi nieal feychi maneluwün-ngechi mongen tati küme mülewe mew! (papeltunge Isaías 32:18; Miqueas 4:4.)\n19. ¿Chem maneluwün nieiñ Ngünechen ñi wülal fentren iyael tati we Mapu mu?\n19 Ngewelayay filla. “Fentren iyael müleay ti Mapu mew; wente wingkul mu fentreken iyael müleay”, feypi kiñe wirintukulu ti salmo (Salmo 72:16; Apokalipsi 7:16). Chaw Ngünechen Jewba kümelkayafi tati pu che püntütripakenolu kidu mu, ka “tati Mapu wülay ñi fün” (Salmo 67:6).\n20. ¿Chumngelu rüf feypiafuiñ kom Mapu kiñe küme mülewe ngetuay?\n20 Kom Mapu kiñe küme mülewe ngetuay. Müleay kümeke ruka ka anümka kom Mapu mew, chew tati wentru turpu apümkawelayafi (papeltunge Isaías 65:21-24; Apokalipsi 11:18). Rupalechi antü mu, doy küme adnietuay ti Mapu, ka itrokom Mapu rume küme adngeay ka eluay ñi fün chumngechi elukefuy Eden lof mew. Ka Ngünechen rumel mew ‘nülanentunieay tañi kuwü ka elunieafi kom ñi duamtunieel kom pu mongelelu’ (Salmo 145:16).\n21. ¿Chem pengeli ñi müleal tüngün pu che ka pu kulliñ engün?\n21 Müleay tüngün pu che ka pu kulliñ engün. Tati pu awka kulliñ ka ñom kulliñ trür iyayngün. Famülke mew müna kuñiwün-ngey pu awka kulliñ, welu feychi antü mu, kiñe pichiche llükanielayafi ti pu kulliñ (papeltunge Isaías 11:6-9; 65:25).\n22. ¿Chem rupayay kutran dungu mew?\n22 Ngewetulayay ti kutran. Jesus Longko Ülmenküley, Ngünechen ñi Ngünenien mu, Jesus doy tremoltuafi (mongeltobi) tati pu che kom Mapu püle, chumngechi femkefuy mülepalu Mapu mew (Matew 9:35; Marku 1:40-42; Juan 5:5-9). Ka “iney no rume feypiay: ‘Iñche kutrankülen’” (Isaías 33:24; 35:5, 6).\n23. ¿Chumngelu fütra ayüwün-ngeay tati wiñomongetun?\n23 Taiñ lachi piwkeyenieelchi che wiñomongetuay. Tati pu layelu mülelu Ngünechen ñi rakiduam mu, wiñomongetuayngün. Fey llemay “tati pu layelu tañi wiñomongetuael engün tati lif piwkengelu ka tati wesake piwkengelu” (Hecho 24:15; papeltunge Juan 5:28, 29).\n24. ¿Chumngelu ayüafuymi tami mongeleal kiñe küme mülewe ngetule ti Mapu?\n24 Kom pu che ñi ayünieel ñi doy kimafiel ka poyeafiel Jewba, taiñ Dewmaetew, nieayngün kiñe afmatufalchi mongen küpalechi antü mew. Feymew müna falin-ngey taiñ doy kimafiel ta Jesus, kidu ñi duam mu küpayay kom tati kümeke kümelkan.\nNgünechen femürpuay ñi ayükeelchi dungu ñi küme mülewe ngetual ti Mapu (Isaías 45:18; 55:11).\nFamülke mew, Satana ngüneniey ti Mapu (Juan 12:31; 1 Juan 5:19).\nWengetule ti Mapu Ngünechen eluafi kümeke kümelkan tati pu che (Salmo 37:10, 11, 29; Apokalipsi 21:4).


Matew 15 ARNNT - Fey kiñeke farisew ka kiñeke wentru - Bible Search\nMatew 14 Matew 16\nTati wesalkakefilu ta che\n1Fey kiñeke farisew ka kiñeke wentru kimeltukelu Moyse ñi ley dungu, tuwyelu ta Jerusalen, ramtupafi engün ta Jesus:\n2—¿Chumngelu am tami pu disipulu ta müngeltukelay iñchiñ taiñ fütake laku em tañi wimtun dungu? ¿Chumngelu am wüne küchakelay tañi kuwü petu tañi inon engün?\n3Feymew ramtueyew Jesus:\n—¿Chumngelu am kay ta eymün müngeltukelafimün Ngünechen tañi werkün dungu tamün inayael kisuke tamün dewmaelchi wimtun dungu? 4Ngünechen feypi: ‘Chetrokiaymi tami chaw ka tami ñuke,’+ ka ‘iney rume malisiafile ñi chaw ka tañi ñuke dungun mew fey ta kondenangeay ñi langümngeael’.+ 5Welu eymün ta feypikeymün kiñe wentru ñi feypiafiel tañi chaw kam tañi ñuke: ‘Iñche ta pepi kellulayaeyu. Kom tañi nieel dew chalintukulelfiñ ta Ngünechen’. 6Fey iney rume feypile tüfachi dungu, fey ngelay chem mew tañi aporiangeael tañi kelluafiel tañi chaw kam tañi ñuke rume.+ Femngechi ta eymün falintukelafimün ta Ngünechen tañi werkün dungu tamün inayael kisuke tamün wimtun dungu. 7¡Koyla ngünen! Fente küme feypi tati pelon wentru Isaia ta dungulu eymün mew, feychi feypilu:\n8‘Fey tüfachi trokiñche re wenche wün mew müten poyekeenew,\n9Chem falilay rume tañi ngillatukeetew engün.\nTañi kimeltukeel engün re che müten tañi adkünuelchi dungu.’+\n10Feymew müten Jesus mütrümfi tati pu che ka feypifi:\n—Allkütumün ka küme kimaymün: 11Chem iyael rume ile ta che elukelafi ñi wesa piwkengeael, welu may tati tripakelu ta wün mew wesalkakefi ta che.\n12Feymew tati pu disipulu fülkonpuy engün ta Jesus mew ka ramtueyew:\n—¿Kimimi am tañi wesa duamün tati pu farisew allkülu engün tami femngechi feypin mew ta eymi?\n13-14Kisu llowdungufi ñi pu disipulu:\n—Femkünukafimün müten. Chem anümka rume tañi wenu mapu Chaw ñi anümnoel, ngeduentungeay folilkülen. Trawma reke feley engün, tati rüpütulkefilu ta kakelu trawma. Kiñe trawma rüpütulfile ta kangelu trawma, mür ütrüfkonafuyngu ta kiñe lol mew.\n15Feymew feypieyew ta Pedro:\n—Küme kimelmuiñ tami feypimupefielchi dungu.\n16Fey Jesus llowdunguy:\n—¿Eymün ta ka femngechi kimlaymün? 17¿Kimlaymün am kom tati ikeel puwkey ta pütra mew, fey wüla tañi tripatuael ta kuerpu mew? 18Welu tati tripakechi dungun ta wün mew, che tañi piwke mew tripakey. Fey ta wesalkakefi ta che, 19piwke mew am tripakelu ta wesake rakiduam, tati langümchen, tati ñiwaldomon, ka ti üñamyewün, tati weñen, tati koylatun ka fill wesa dungu. 20Fey tüfachi dungu ta wesalkakefi ta che, welu tati ilu iyael fey ñi küchakuwünon, fey ta wesalkakelafi ta che.\nKiñe judiu tuwünngenochi domo feyentuy ta Jesus mew\n21Fey Jesus tripatuy tiyechi mapu mew ñi amuael ta Tiro ka Sidon trokiñ mapu mew. 22Fey kiñe kananche domo müley tiyechi mapu mew, fey wirarkülen fülkontupaeyew:\n—¡Ñidol, David ñi Yomel tuwünche, kutranpiwkeyeen! ¡Ñi püñeñ konweküfüley!\n23Welu Jesus chem llowdungulay rume. Feymew ñi pu disipulu fülkonpuy kisu mew ka llellipungey:\n—Feypifinge ta tüfachi domo tañi amutuael, wirarkülen am inaniepaetew ta iñchiñ.\n24Fey Jesus feypi:\n—Ngünechen ta werküenew tati Israel trokiñche mew müten, tati ñamkülechi ufisa reke felelu.\n25Welu tati domo lukutupuy kisu tañi fül mew, fey feypifi ta Jesus:\n—Kümelay ñi müntuñmangeael ñi kofke tati pu fotüm fey ñi elungeael tati pu trewa.\n27Fey ti domo feypifi ta Jesus:\n—Feley, Ñidol, welu tati pu trewa kütu ikey ta füntülnagchi kofke miñche mesa.\n28Feymew feypieyew ta Jesus:\n—¡Papay, rume nieymi ta feyentun! Felepe may tami ngillatupeel.\nFeychi lelen mew müten tati domo ñi püñeñ tremolewetuy.\nJesus tremolyefi fentren pu kutran\n29Jesus tripapatuy tiye mew, fey akuy Galilea tañi inaltu pichi lafken, feymew pürapuy kiñe wingkul mew ka anükünuwpuy. 30Fentren che trawüluwpuy chew ñi mülen ta kisu, yeniey engün tati pu küntrongelu, ti pu trawmangelu, tati pu pepi trekakenolu, ti pu ketrongelu ka fentren kakelu kutran. Puwülngey engün ta Jesus mew, fey kisu kom tremolyetufi ti pu kutranche. 31Fey tati pu che rume afmatulewey engün pefilu ñi dungutun tati pu ketro, tati pu trekakenolu ñi tremotun ka ñi trekatun, ka tati pu trawmangelu ñi pelotun. Fey eluwi engün tañi püramyeafiel Israel tañi Ngünechen.\n32Jesus mütrümfi tañi pu disipulu, ka feypifi:\n—Rume kutranpiwkeyefiñ tati pu che ta küla antü dewma ñi mülepan ta tüfa mew iñche engün ka chem rume niewelay engün tañi iyael. Ayülelan tañi amutuael engün ñi ruka mew petu tañi inon tati pu che. Rume ngüñüle tranapuafuy engün rüpü mew. 33Fey tañi pu disipulu feypieyew:\n—Welu ¿chew am entulelafiyiñ fentren iyael tüfachi fentren chengealu? Tüfachi lelfün mapu mew ngelay kiñe rukache no rume.\n34Fey Jesus ramtufi ñi pu disipulu:\n—¿Tunten kofke am nieymün ta eymün?\n—Regle kofke, ka kiñe mufün pichike challwa ―llowdunguy kisu engün.\n35Feymew Jesus werküfi tati pu che ñi anükünuwael tati pülli mew. 36Feymew nüfi tati regle pichike kofke ka tati pichike challwa. Fey rupan mañumtufilu ta Ngünechen, wüdamkafi ka eluyefi tañi pu disipulu, fey kisu engün eluyefi tati pu che. 37Kom iyey ti pu che ka fente küme weday engün, ka apolngetuy regle kanasta tati sofrachi kofke ka ti challwa mew. 38Tati iyelu meli warangka wentrurke, welu rakintukungelay tati pu domo ka ti pu pichikeche.\n39Feymew Jesus chaliyetufi tati pu che, konpuy kiñe pichi farku mew, fey amuy ta Magadan trokiñ mapu mew.


Ti wünelekelu amuldungun mew, ¿chem am chi?\nAmual ti dungu\nAmual tati trokiñ dungu mu\nKintual JW.ORG mu\nKintunge kake kewun\nBIBLIA ÑI KIMELTUKEEL\nFillke ramtun Biblia mu\nFillke kellun tami chillkatual ti Biblia\nKüme duamküleal ka ayüwküleal\nTi kurewen ka reñmawen\nÑi doy feyentual Chaw Ngünechen mu\nCHEM TAIÑ ENTUEL\nBiblia internet mu\nFillke papil ka lifru\nTi papel taiñ pepikawam\nBiblia ñi nütram tañi allkütungeal\nBiblia ñi Afmatufalchi Papeltun\nInternet Müleyechi Lifru\nIÑCHIÑ TAIÑ DUNGU\nDoy rupa ñi ramtungekeel\nFeypintukuaymi kiñe chillkatun Biblia mu\nTrawün ñi akordangeal\nWall Mapu mu\nWitran-ngepayafuymi taiñ ngünenieelchi ruka\nTami kelluntukukem plata mu\nPu Dungukelu Iney Ngen Jewba\nDullial kewün dungu mapudungun\nFillke manelfalchi dungu\nKimngeam pu Dungukelu Iney Ngen Jewba mu\n¿Iney engün am femmekey Jewba ñi ayükeelchi dungu famülke mu?\n¿Ayülafuymi tami chillkatual tüfachi dungu %% mew?\nPAPELTUAFUYMI abé afrikáans ahanta albanés alemán altaico aluro amárico armenio asamés atié aucano aymara ayá azerí azerí (alfabeto cirílico) bajo alemán bambara bashkir bassa de camerún bassa de liberia batak (simalungun) batako dairí batako karo batako toba baulé becol bengalí bete birmano bislama boulou búlgaro cabilé caboverdiano camboyano caribe catalán cebuano chabacano changana (zimbabue) checo chichewa chin haka chin tiddim chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cinamwanga cingalés citonga comoriano de ngazidja congo coreano criollo de las seychelles criollo de reunión criollo guadalupeño criollo haitiano criollo inglés de Belice criollo mauriciano criollo portugués croata damara dangme danés dehu digor diula duala dusún efik emberá (catío) endebele endebele de Zimbabue endonga endáu enguiembón enzema eslovaco esloveno español estonio ewé fang fanti feroés finlandés fiyiano fon frafra francés ga gallego galés garífuna georgiano gitonga gokana gomala griego groenlandés guaraní guaraní boliviano guerzé gueré gujarati gun guna hausa hebreo herero hiligaynon hindi hiri motu hmong (blanco) holandés huichol hunsrik húngaro iban ibanag ibinda ibo ilocano indonesio inglés irlandés ishan islandés isoko italiano itavito japonés javanés kachin kannada kaonde kayin sgaw kazajo kazajo (alfabeto árabe) kekchí khana khasi kikongo kikuyu kiluba kimbundu kinande kiniaruanda kipende kirguís kiribatiano kirundi kisi kisii kisonge kituba kpelle krío kurdo (alfabeto latino) kurdo kurmanyí del Cáucaso kwangalí kwanyama kyangonde lahu lambya lao lari latgaliano lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas uruguaya lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas australiano lenguaje de señas birmano lenguaje de señas brasileño lenguaje de señas británico lenguaje de señas búlgaro lenguaje de señas checo lenguaje de señas chino lenguaje de señas coreano lenguaje de señas croata lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malasio lenguaje de señas malgache lenguaje de señas mozambiqueño lenguaje de señas neozelandés lenguaje de señas nepalés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas rumano lenguaje de señas ruso lenguaje de señas salvadoreño lenguaje de señas sueco lenguaje de señas tai lenguaje de señas taiwanés lenguaje de señas vietnamita lenguaje de señas zimbabuense lenie letón lhukonzo lingala lituano lolo lomue luganda lugbara lunda luo luvale macedonio macua makua-meto malayo malayálam malgache maltés mam mambue-lungu mangareva maninkakan oriental mano mapudungun maratí marquesiano (hiva oa) marquesiano (nuku hiva) marshalés maya mayo mazahua mazateco de Huautla mbukushu medumba mendé meru mingreliano mixe del norte mixteco de guerrero mixteco de huajuapan mizo mongol more motu mískito navajo nepalés ngäbere (o guaymí) nias niueano noruego nuer nyaneka nyungwe náhuatl de guerrero náhuatl de la huasteca náhuatl de veracruz náhuatl del centro náhuatl del norte de puebla okpe oriyá oromo osético otetela otomí pangasinán panjabí panjabí (escritura nasta’liq) papiamento de aruba papiamento de curazao persa pidgin camerunés pidgin de las islas salomón pidgin nigeriano pilagá polaco pomeranio ponapés portugués de Brasil portugués de Portugal pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero quiché rarotongués romaní de Macedonia (alfabeto cirílico) romaní de Serbia romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia ronga rumano ruso rutoro samoano sango saramacano sarnami savante sena sena senga (zambia) senufo cebara serbio (alfabeto cirílico) serbio (alfabeto latino) sesoto de Lesoto setsuana shona shuar sidama silozi somalí sranangtongo suajili suajili del congo suati sueco sundanés susu taabua tagalo tahitiano tai tai del noreste talian tamil tandroy tankarana tarahumara central tayik telugu tetun dili tigriña tivo tlapaneco toabaite tojolabal tok pisin tongano toquelao totonaco tseltal tsonga tsotsil turco turcomano turcomano tuvaluano twi tyrewuju tártaro tének de San Luis Potosí ucraniano udmurto uhobo uigur (alfabeto cirílico) uolof urdu uzbeko uzbeko (alfabeto latino) valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yacouba yapés yemba yoruba zandé zapoteco de lachiguiri zapoteco del istmo zulú árabe ñanya ñemba\nAmuldungun fill ruka püle\nChillkatun Biblia mew\nKidu ñi chillkatual\nKiñe che wünelekelu elkünukey kiñe we rüpü kakelu che ñi rupayal. Jesu wünelekefuy, fey am werküngelu Mapu mew ñi femal tañi küdaw wülkelu mongen, ka tañi elkünual kiñe rüpü reke tati pu che ñi montulngeal engün (Matew 20:28). Fachantü iñchiñ inayekeiñ tañi femün, ka elkünukeiñ antü, tunten taiñ pepilel (chumten taiñ topal), ñi kelluafiel ta che ñi inayerpual Jesu (Matew 28:19, 20). Feymu kiñeke wünelekeyngün amuldungun mew.\nFeychi pu wünelekelu amuldungun mew fill antü amuldungukey. Itrokom pu Dungukelu Iney Ngen Jewba amuldungukeiñ tüfachi kümeke dungu. Welu kiñeke pepikayngün tañi mongen ñi amuldungual regle mari ora fill küyen mu. Feymew kiñeke küdawkeyngün rangiñ antü müten. Kakelu dullingeyngün (ngümintungeyngün) ñi amuldungual ka mapu chew duamniengey doy amuldungufe, tüfa engün amuldungukeyngün doy kiñe pataka küla mari ora fill küyen mu. Pu wünelekelu amuldungun mew nielayngün fentren chemkün, ka maneluwkeyngün Jewba ñi eluetew kom tañi duamnieel engün (Matew 6:31-33; 1 Timotew 6:6-8). Pu che pepinole (topanolu) amuldungual kom feychi ora, amuldunguafuyngün küla mari kam kechu mari ora kiñe küyen kidu ñi dulliel (ngümintuel).\nPu wünelekelu amuldungun mew piwkeyefingün ta Ngünechen ka tati pu che, tüfa nengümeyew tañi amuldungual. Jesu reke, ngüneduamkeiñ ñi müna duamniefiel tati che ñi kimafiel ta Ngünechen ka tañi duam (Marku 6:34). Welu iñchiñ nieiñ ta kimün ñi kelluafiel pu che ñi nieal rüf maneluwün küpalechi antü mew. Pu wünelekelu amuldungun mew piwkeyekefingün tati che, feymu entukey tañi antü ka tañi newen ñi kelluafiel ta kimal tüfachi kümeke dungu (Matew 22:39; 1 Tesalonisense 2:8). Femngechi doy newen-ngey kidu tañi mupiltun ka doy fülkonküley Ngünechen mew, feymu ta müna ayüwküleyngün (Hecho 20:35).\n¿Chem dungu nengümeyew tati pu wünelekelu amuldungun mu?\nPengelal chew ñi mülen trokiñke dungu\nCHEW ÑI MÜLEN TROKIÑKE DUNGU\n¿Chem ayükeelchi dungu niey ta Chaw Ngünechen?\n¿Chuchi chengeiñ tati pu Dungukelu Iney Ngen Jewba?\n¿Chumngelu am Dungukelu Iney Ngen Jewba pingeiñ?\n¿Chumngechi wiño weftuy Biblia ñi rüf dungu?\n¿Chumngelu am nentuiñ tati Traducción del Nuevo Mundo pingelu?\n¿Chem dungu peaymi taiñ kristiano trawün mu?\n¿Chumngechi kümelkakeeiñmew trawüluwal taiñ pu peñi ka lamngen inayerpufilu Jesu?\n¿Chumngechi amukey taiñ trawün?\n¿Chumngelu am amulu taiñ trawün mew tutengechi takun yekeiñ?\n¿Chumngechi am doy küme pepikawküleal taiñ trawün mew?\nPoyeafiel ta Ngünechen reñmawen mu, ¿chem am ta tüfa?\n¿Chumngelu trawüluwkeiñ fütrake trawün mew?\n¿Chumngechi pepikawkünungey taiñ amuldungun?\n¿Chem chillkatuwe mu amuafuyngün tati pu wünelekelu amuldungun mew?\n¿Chumngechi pu longkolelu kellukefi tati trawünche?\n¿Chem küdaw femkeyngün tati pu konakechi kellukelu?\n¿Chumngechi kellukeeiñmew tati pu witran-ngepakechi longkolelu?\n¿Chumngechi kellukeiñ taiñ pu peñi ka lamngen kutrankawkülelu?\n¿Iney am tati kim manelfal kona?\n¿Chumngechi küdawkey ti Kiñewkülechi Ngünenielu?\n¿Chem am ta Fetel?\n¿Chem küdaw dewmangekey ti ngünenieelchi ruka mew?\n¿Chumngechi wirintukungekey ka rulpadungungekey taiñ papil?\n¿Chumngechi kulliwkey taiñ küdaw kom wall Mapu mu?\n¿Chumngelu ka chumngechi dewmakeiñ Trawünwe Ruka?\n¿Chumngechi kelluafuiñ ñi küme elnieel ti Trawünwe Ruka?\nChew ñi elngekem lifru Trawünwe Ruka mu ¿chumngechi kelluafeiñmew?\n¿Chem dungu peaymi taiñ pagina internet mew?\nEymi kay ¿femaymi Jewba tañi ayükeelchi dungu?\nNAKÜMGEAL MÜLENKE PIEL\nWirin dungu Chumngechi entual fillke papel ¿Iney engün am femmekey Jewba ñi ayükeelchi dungu famülke mu?\nAudio Chumngechi entual audio ¿Iney engün am femmekey Jewba ñi ayükeelchi dungu famülke mu?\nJW.ORG / RÜF SITIO TATI PU DUNGUKELU INEY NGEN JEWBA\nMatu nüwkülechi dungu\nKintual kiñe trawün\nKintual kiñe Fütra trawün küla antü ngekelu\nINTERNET MÜLEYECHI LIFRU Watchtower™\nDullinge kiñe kewün dungu\nMülechi kewün dungu:\nPengelal seña dungu müten Sitio jw.org müleyelu feychi kewün dungu mu Feychi kewün dungu mu müley papil müten\nWerkülelngeal correo electronico mu


Abraam... weniyefi ta Ngünechen | Biblia Nütram\nDEW RUPACHI ti Fütra Mangiñ Ko, kiñe mülewe mew amuy ta che ñi mongeleam, Ur chi waria pingekefuy. Ur kiñe falin-ngechi waria ngerpuy, mülerkefuy kümeke ruka. Welu ta che mülelu fey mew, lukutukefi koylake dio engün. Ka femngechi femkeyngün Babel mu. Ur che ka Babel che trürlayngün chumngen Noe ka ñi fotüm Sem, fey engu amuley ñi poyekeafiel Jewba.\nAf chi, 350 tripantu dew rupalu ti Fütra Mangiñ Ko, ti norngechi wentru Noe larkey. Epu tripantu rupay, choyüy ti wentru pefimi tüfachi adentun mu. Kiñe doy sakin che ngefuy Ngünechen mu. Abraam pingekefuy. Mülekefuy ñi reñma engün feychi Ur waria mu.\nKiñe antü, Jewba feypifi Abraam: ‘Elkünunge Ur ka tami mongenieyeel (mongeyeel), ka amunge kiñe mapu iñche ta pengelelayu.’ Abraam, ¿feyentufi (müngeltufi) ta Ngünechen, ka elkünuy kom feychi küme felen mülekefuy Ur mew? Fey llemay. Ka Abraam rumel feyentufi Ngünechen, kimngelu am Ngünechen ñi weniyefiel.\nKiñe trokiñ Abraam ñi reñma triparkey kidu engün, fey amutulu Ur mew. Tañi chaw Tare ka tripay. Ka tañi malle Lot. Fey may, ñi domo Sara. Mülen antü mu, kom akurkeyngün Aran pingekefuy feychi mapu, ka Tare larkey. Kamapu, mülerkeyngün Ur mew.\nFey wüla, Abraam ka ñi pu che triparkeyngün Aran mew, ka akuyngün Kanaan pingekefuy feychi mapu. Üye mew Jewba feypirkefi: ‘Tüfachi mapu eluafiñ tami pu yall.’ Abraam mülepuy Kanaan mapu mew, mülekey tolto ruka mu.\nNgünechen kellufi Abraam, ka nierpuy fütrake kechan ufisa ka kakewme kulliñ, ka patakakechi kona. Welu kidu, ka Sara nielafuyngu yall.\nNielu Abraam 99 tripantu, Jewba feypifi: ‘Rüf pin ñi femal, chaw ngeaymi fentreken lof che mew.’ Welu, ¿chumngechi ngerpuafuy feychi dungu, Abraam ka Sara doy füchayngu ñi nieal kiñe yall (püñeñ)?


Kullingeael tañi wiño küdawngetuam chi mapu - Incentivos para la recuperación de suelos agrícolas - Ley fácil - Biblioteca del Congreso Nacional de Chile\nPortada > Ley fácil > Kullingeael tañi wiño küdawngetuam chi mapu - Incentivos para la recuperación de suelos agrícolas\nKullingeael tañi wiño küdawngetuam chi mapu\nTi ley epu mari waranka meli pataka mari feypiley; tañi kullingeael tañi wiño küdawngetuam ti mapu wedañmawlu ta ketxangeam. Fey tüfa ti dungu mari epu tx ipantu müleay, llituai ailla konchi febrero küyen, epu waranka mari konkülelu ti txipantu.\n¿Chumngechi leai tüfa ti kellun?\nTi Estado kulliñmayai tunten ñi txipan ti küdaw mew, tañi wiño ketrangetuam ti mapu wedañmaufulu, ka tañi kümelkaleal ti mapu dew küme elngelu.\n¿Chem küdaw kulliñmangeai ti pu che?\nTukungeam fertilizante fosfatada\nTukulelngeam químicos esenciales\nTukulelngeam ñi doy alürumeam ti mapu wellilefulu.\nWellin, liftun kam pepil amulnulu küdaw\nTukulelngeael ti mapu, tañi amunuael mawünmew tañi doy kümelkawael, ñi kakewmeael ti ketxan fillke txipantu.\nTi pu che wünelelu meli nag, mülei ñi pengelael tañi llowel chew tañi küdawael, ka chew ñi tuku ketxanael.\nKa wichu, ta chi doy pichikeñielu mapu ta ka kellu kulliñmangeay asistencia técnica ta duamel tañi küdawyeam tañi plan de manejo.\nTi pu küdaw kulliñmayeal ¿tunte fali?\nMay, welu tuntengen kaletuafuy, fillketxipantu ti Ministerio de Agricultura müley ñielael kiñe lista ta elngeam ta tute faliyeael ti kellu kulliñmayeael.\n¿Inei engün pepi koneltuafuy tüfa ti kulliñma yeael?\nKom che, natural kam juridico, ngen mapu lelu, arenda pelu, mediero lelu ti mapu mew, chew ta duamniengelu ti kulliñ.\nFelefuy kom ti üytuael pepi koneltuafel tañi wiño kumelngetuael ta mapu, welu ti pu tukukelu ketxan müten ñi pepi koneltuael ta ñi kellu kulliñmangeal kuñültuñieael ta chi mapu.\n¿Chumngechi wülngeai chi kellu?\nTüfa ti kellu, wülngealu chi INDAP mew, femngechi ti SAG mew, kiñe concurso público mew.\n¿Chumngechi wülngeay ti kellu?\nTi pichike küdawkewlu mapu: 90% pukey tunte tañi txipan ñi plan de manejo mew.\nRangiñ küdaw kelu mapu: 38% tunte ñi mülen txipantu mew.\nFütxake küdawkewlu mapu: Fey ta chi puwlu ñi venden txipantu mew doy epu mari kechu waranka UF. Feiengün llowayngün epu% ñi tunten kulliñ ñi mülen ti txipantumew.\n¿Chumgechi ta koneltuay?\nYeay ñi papel INDAP kam ti SAG mew kiñe plan de manejo tañi eldunguael ti Estado ka ti agricultor tañi rüftu ñi wiño küme eltuael ti mapu.\nTi pu plano müley ñi dewmayael ti pu operador kim nielu wirintukulelu ti Registro de Operadores ti INDAP mew ka ti SAG mew.\nFey tüfa ti pu üytun ngüneduamael ti plan de manejo llowyeel ka adkünungeay kiñe puntaje. Ka femngechi tañi chumngechi ñi amulngeael ñi küdawtungen.\n¿Inei engün pepi wirintukuaingün ñi üy Registro Operadores mew?\nPersona natural ka jurídica ta:\nÑielu título kam técnico ta mapuküdaw mew kam chi manejo de recursos naturales.\nWülael kiñe feypiael ñi müleal epu txipantu rupalu mew malüwün mew ka doy chilkatulu mew.\nKa feyentule ñi kimael chum amulen ñi küdawengün\n¿Pepi koneltunngey doy kiñe bono kam kellumew?\nKiñe reglamento feypiley, ñi pepillownuael epu kellun txawüael kake dunguengün ta yengeam mapuküdaw ka forestal.\n¿Doy kiñechi pepi postulakei che?\nDewma kiñechi kiñe che llowün mew kello ka wiño pepistulaya ta feychi mapu mew, welu ta ñi wechun mew tañi plan de manejo ta llow nieel.\nKüme pünengenule ti kellu, müleai awükangen.\nMay, tuchi kümeyenulu ñi plan de manejo, pepi postulayai epu concurso ka rupalu mew.\nTuchi koylatulu tañi llowan kellu fey multangeay ka ñi llowaful. Ka fengechi, petu dewma ñi llowün ti kellu multangeay epuchi ta tunte ñi elungen, ka fey pingeay tañi postula wenual rupale üla küla concurso.\n1Ti: articulo: Azümchefe, Gramática Básica de la Lengua Mapuche, pág. 48 – 2006/ Editorial UC –Temuco, Chile - CONADI\n2Azümchefe: Uso de la tx, pág. 120


Ngünechen ñi Küme Dungu Efesio 5\nChumngechi mongen ñi nieael Ngünechen ñi pu yall\n1 Eymün am Ngünechen ñi sakin pu yall, eluwkülemün tamün inayentuafiel chumngechi mongen ñi nieel ta Cristo. 2 Welukonkechi piwkeyewmün, chumngechi ta Cristo piwkeyeeiñmew ta iñchiñ ka wültukuwi tañi layael iñchiñ taiñ duam, kiñe kümechi mañumtun reke ta Ngünechenngealu.\n3 Eymün am koneltulelu Ngünechen ñi trokiñche mew, ngelay tamün nütramyeafiel no rume tati wesake ñiwaluwün dungu, ka chem fill wesake dungu no rume kam ta diñmatun dungu no rume. 4 Pofolka dungukelayaymün, ka wedwedka dungukelayaymün rume ka pekanka nütramlayaymün rume, fey tüfachi dungu am ta kümenolu. Welu may tamün femafel, püramyenieafimün ta Ngünechen. 5 Fey dew kimnielu am eymün, iney rume ta wedwedkawle ta domo mew kam ti femkelu chem wesake dungu rume kam ti diñmangelu (fey tüfachi dungu ta adentun ngünechen reke müley), fey tüfa engün ta pepi koneltulayay ta Cristo ka Ngünechen ñi longko ülmen küme mülewe mew. 6 Fey iney no rume ta ngünenkakeelmünmew ti falinochi dungu mew, fey tüfachi dungu mew am küpakelu ta Ngünechen ñi fütra kutrankachen tüfey engün mew tañi müngeltukenoetew. 7 Eymün ta niekilmün ta chem koneltun no rume ta kisu engün mew.\n8 Kuyfi mew eymün dumiñ reke felechi wesake dungu mew miyawkefuymün, welu fewla tamün kiñewkülen ta Cristo mew, miyawtuymün pelon reke felechi kümeke dungu mew. Fey miyawtulu am eymün ti pelon mew reke, feley tamün nieael lif mongen, 9 fey tati pu che pelon* Kiñeke kuyfi wirin mew feypiley: “tati Lif Küme Püllü”. mew miyawlu niey fütra küme piwkeyewün, nor mongenngey ka rüf dungu mew miyawkey. 10 Adngelluwkülemün tamün femael Ñidol tañi tutekeetewchi dungu. 11 Keyükonkilmün ti falinochi wesake dungu mew, ñi femkeel tati pu miyawkelu dumiñ mew reke, welu may feypiafimün feyti dungu ñi femkeel engün ñi kümenon. 12 Yewenngefuy kütu tukulpan mew kisu engün tañi ellkankechi femkeel. 13 Welu femngechi ta itrokom dungu pengelngeyüm ta pelon mew, fey ta küme kimngekey, 14 pelon am ta kom pengelkelu. Feymew feypiley:\n“Trepenge, eymi tati umawkülelu reke.\nWitrapürange rangi ti pu lalelu mew,\nfey Cristo ta pelontuaeymew.”\n15 Feymew llemay, küme kuñiwtukuwkeaymün tamün femkeelchi dungu mew. Wedwed reke mongelekilmün, welu küme rakiduam mew mayfe. 16 Fente küme küdawyenieaymün tamün dungu rupalechi tripantu mew, tüfa am mülelu iñchiñ ti kutrankawünngechi antü mew. 17 Kiñe wedwed reke femkilmün chem wesa dungu no rume, welu may ayütumün tamün femael chem dungu ñi ayükeel ta Ñidol. 18 Eymün inakefilmün putun dungu, fey tüfachi dungu ta yelümkey fill wesake femün mew. Tamün femafel, elufimün ti Lif Küme Püllü tamün ngünenieaetew, 19 femngechi tamün welukonke dunguwael ta salmo mew, tamün ülkantuael himno, ka ülkantun mew tamün püramyeafiel ta Ñidol tamün piwke mew. 20 Rumel mañumtukeafimün ta Chaw Ngünechen itrofill dungu mew Ñidol Jesucristo tañi üy mew.\nTi pu feyentulelu ñi mongen ñi pu reñma mew\n21 Welukonkechi yamniewmün, chumngechi tamün yamniefiel ta Cristo. 22 Eymün pu domo, yamniemün tamün füta chumngechi yamniefimün ta Ñidol. 23 Fey füta am ta longkolelu tañi kure mew chumngechi ta Cristo longkoley tañi trokiñche mew, ka femngechi ta Cristo Montulchefe kisu ñi trokiñche mew, fey ñi trokiñche kisu ñi kuerpu reke feley. 24 Fey chumngechi ta Cristo ngüneniey tañi trokiñche, fey ka femngechi feley ta domo itrokom mew ñi ngünenieaetew kisu ñi füta.\n25 Eymün pu wentru piwkeyemün tamün kure, chumngechi ta Cristo piwkeyefi tañi trokiñche ka chalintukuwi ñi mongen kisu engün mew. 26 Fey tüfa femi femngechi tañi küme lif mongen ñi eluafiel. Küme liftufi kisu ñi dungun mew ka küchafi reke ta ko mew. 27 Femngechi tañi pengelpuafiel nienolu chem wesa korpa no rume ka nonikalenolu rume ka chem femngerumenolu rume, welu may fente küme lif mongen mew felelu. 28 Chumngechi ta kiñe wentru piwkeyeniey kisu ñi kuerpu, ka femngechi feley ñi piwkenieael kisu ñi kure. Fey ti piwkeyelu kisu ñi kure, kisutu ta piwkeyewkay müten. 29 Fey iney no rume am üdekenolu kisu ñi kuerpu, welu may ta iltukefi ka poyekefi, chumngechi ta Cristo femkefi tañi trokiñche. 30 Fey tüfeychi trokiñche am kisu tañi kuerpu. Fey iñchiñ ta koneltuleiñ tüyechi kuerpu mew. 31 “Feymew ta, wentru wichuay tañi chaw ka ñi ñuke mew, femngechi ñi wichu amayewael tañi kure engu, fey mür kiñe che reke müten ñi feleael.”† Genesis 2.24. 32 Fey tüfa ta kiñe fütra ellkan dungu reke feley, welu iñche konümpapefiñ ta Cristo ka kisu tañi trokiñ feyentulechi pu che. 33 Welu kake kiñeke eymün piwkeyepe kisu ñi kure, kisu ñi kuerpu reke, fey ti kure kay yamniepe tañi füta itrokom dungu mew.\n*5:9 Kiñeke kuyfi wirin mew feypiley: “tati Lif Küme Püllü”.\n†5:31 Genesis 2.24.


Chumngechi tañi ka künuam üy ka tañi apellido chi pu che - Cambio de nombre y apellido - Ley fácil - Biblioteca del Congreso Nacional de Chile\nPortada > Ley fácil > Chumngechi tañi ka künuam üy ka tañi apellido chi pu che - Cambio de nombre y apellido\nChumngechi tañi ka künuam üy ka tañi apellido chi pu che\nTüfa ti1 trokiñ dungu, feipilei ñi2 chem dungu mew, kiñe che pepi feypiafuy tañi ayülen ñi kakünuael tañi üy, ka chumngechi tañi inayeael tañi dungu.\nÚltima actualización : 05-05-2011\n¿Chem dungu kakünungen üy pingekey?\nÑi üy tüfa ti ley dungu, kümeeltungetuam üy wirintukunielu ti che chillkantungemum ñi pichikaluem. ka femgnechi ñi ka üy ñi tukulelngeael, ka femngechi tañi apellido, kam mür rume.\n¿Inei rume kakünuafuy tañi üy?\nNu felelay, fey tüfa ti dungu elngei tañi kakünuam tañi üy kam ñi apellido ti pu che, müleyelu tüfa ti duam mew.\nTañi ayekawengen tañi üy, feyta ñi wedatungeael chumngechi dungun mew rume.\nKimniengen mew doy kechu txipantu mew kake üy mew\nTañi tukulelngeael kiñe apellido ñi püñen, kam fotüm , ka femngechi tañi adkülenun mew, kam ñi epu apellido ñi kiñelen mew.\nTüfa ti üytun, ñi wingka üyngenun mew, tañi wingkadungun mew ñi txürümngetuam, kam ñi ka künungeael ñi dungulngeam, kam ñi wirintukungen.\n¿Chumngechi pepi amulafun tüfa chi trámite?\nTi che, küpa kakünulu ñi üi, mülei tañi kizu kullieael kiñe abogado, kam ñi kellungeael ti consultorio mew, mülelu ti pu comuna mew, cheu tañi kullingekenün mew, ti pu che mienulu kulliñ, ti Corporación de Asistencia Judicial pingelu, tañi dewmayam ti trámite ti Juzgado de Letras mew doy püllelelu tami lof mew.\n¿Tunte falipey ti trámite?\nTi honorario ti abogado particular ngealu, ka tunten ñi tripan ti wirilün. Tüfa ti pu che ñienulu ñi kulliñmawam, mülei tañi amuael ñi kellungeael cheu ñi kullingekenun, ti consultorio ti Corporación de Asistencia Judicial pingelu, mülekelu comuna mew.\nFei tüfa kam kishu ñi ngünewün mew, alüñmayafuy, kayu küyen reke, fey tüfa ti tribunal mülei ñi ngüneael.\nIñche kakünuli tañi üi, ¿tañi pu che (fotüm kam puñeñ) inapeay mai tañi kakünuel üi?\nTi kakünungen ti apellido, kom amulngekey ta ñi pu che mew, fey ta coneltulelu ti patria potestad pingelu, fei tüfa chi dungu cheuta tunten wefkelu ñi nieel ta ngüneniey ti wünen che, fei mew tañi kuñültuñieel kam ñi adkünungeael ta kakünungen mew müten, ka amulngekey kom tüfa ti puche ta koneltulelu fey mew.\n¿Ka wiño kakünupetuafun ñi üy ka ñi apellido dew tañi kakünuel?\nNu felelay, dew adküley ñi kiñechi müten, tami mongen mew kakünuael tami üy.\nKakünuli ñi üy ka apellido tañi pu che, deu kakünulu iñche, ¿feyengün pepi kakünuafuingün rupale txipantu mew?\nNu felelay, ti ley adküley ta kiñechi müten mongen mew kakünuael üy che, kizu tami duam mew kam tami pu txemkeche ñi piel mew.\nIñche kakünuli ñi apellido, welu tañi puche ayinule engün tañi ka femael, ¿chumlepeay kay tañi nürpuael herencia tañi weshakelu mew?\nTi kakünulmi rume tami üy, kakünukelay ñi küpan, tami pu choyün ñamlayay tami pu weshakelu.\n1Ti: articulo: "Azümchefe", Gramática Básica de la Lengua Mapuche Pág. 48, - 2006/ Editorial UC –Temuco, Chile - CONADI\n2Ñi: , "Azümchefe", Gramática Básica de la Lengua Mapuche pág. 125.\nTüfa ti trokiñ dungu, feipilei ñi chem dungu mew, kiñe che pepi feypiafuy tañi ayülen ñi kakünuael tañi üy, ka chumngechi tañi inayeael tañi dungu.


Romanu 10 ARNNT - Pu peñi ka lamngen, iñche tañi - Bible Search\nRomanu 9 Romanu 11\n1Pu peñi ka lamngen, iñche tañi ayünieelchi dungu ka ñi ngillatukefiel ta Ngünechen tati pu israelche mew, fey tañi montulngeael engün. 2Iñche feypian kisu engün ñi ayülen ñi poyeafiel ta Ngünechen, welu kisu engün ñi rakiduam welulkawküley tati rüfngechi kimün mew. 3Welu küme kimlay engün Ngünechen tañi wiñoduamatuafiel ta che ñi yafkan mew. Feymew kintukey engün tañi wiñoduamangetuael kisu tañi adümkawel mew engün, fey müngeltukelay engün Ngünechen tañi adkünuelchi dungu tañi wiñoduamangetuam engün tañi yafkan mew. 4Cristo mupitufi itrokom tati ley dungu femngechi itrokom che, tati maneluwlu ta kisu mew, ñi wiñoduamangetuael tañi yafkan mew.\n5Fey tañi wiñoduamangetuael ta che yafkan mew tañi mupitun mew tati ley dungu, Moyse wirintukuy ta tüfachi dungu: “Iney rume mupitule ñi chem pilen ti ley dungu, feley ñi müngeltuleael itrokom ñi chem pilen tati ley dungu.”+\n6Welu tañi niewetunoael yafkan ta che tati mupiltun mew, feypiley: “Ngelay iney rume tati pürayalu wenu mapu femngechi ñi nagümngepatuael ta Cristo.”+ 7Ka femngechi “ngelay iney rume tati konpualu ti alwe mapu mew femngechi tañi nentumetuafiel ta Cristo tati pu la mew.” 8Fey ¿chem dungu ürke anta feypiley? “Eymi niefimi reke tati dungun, tami wün mew ka tami piwke mew.” Fey tüfachi dungu lle tati werken dungu taiñ wewpikeel.+ 9Fey kisu tami wün mew feypilmi “Jesus tañi Ñidolngen” itrokom dungu mew, ka tami piwke mew feyentulmi Ngünechen tañi wiñomongeltuetew, nieaymi ta montuluwün. 10Piwke mew feyentukey ta che ñi niewetunoael ta yafkan, fey wün mew nütramyengekey ta Jesucristo tañi nieael montuluwün ta che.\n11Wirin Chillka ta feypiley: “Tati maneluwlu ta Ñidol Ngünechen mew, yewelkawlayay.”+ 12Ngelay ta kakerume che tunte judiungeay rume kam judiu tuwünngenolu rume, ka feychi Ñidol Jesus müten tati Ñidolngelu ta itrokom tüfachi pu che mew, ka rume küme piwkengey tañi ingentu eluafiel itrokom küme felen tüfey engün tañi feypikeetew montulen. 13Fey tüfachi dungu am ta feypilelu: “Itrokom che ta maneluwkülen ‘montulen’ pifile ta Ñidol Ngünechen, nieay ta montuluwün.”+\n14Welu ¿chumngechi am “montulen” Ñidol piafuy engün, feyentunole ta kisu mew? ¿Fey chumngechi am feyentuay engün ta Ñidol mew, allkünole engün ñi nütramyengen ta Ñidol? ¿Fey chumngechi am allküay engün, ngenole iney no rume ñi kimelaetew tati küme dungu? 15¿Fey chumngechi am kimeltuay engün tati küme dungu, ngenole iney rume tañi werküaetew? Tati Wirin Chillka mew feypiley: “¡Rume kümey ñi akun tati pu küpalnielu ti we kimelün dungu!”+\n16Welu itrokom che feyentulay tati we kimelün dungu mew chumngechi feypi ta Isaia: “¿Ñidol, iney am feyentukey iñchiñ taiñ kimelkeelchi werkün dungu?”+ 17Fey tüfa ta Cristo+ tañi werkün dungu fey tati allkütulu fey tüfachi dungu, fey ta feyentuafuy. 18Welu iñche feypin: Fey ti pu israelche, ¿allkülay engün pemay tati werken dungu? ¡Allküfi engün llemay! Tati Wirin Chillka am ta feypilelu:\n“Ñi dungun puwi kom mapu mew.\nKa itrokom ngüyon mapu müleyechi pu che mew puwi tañi dungun engün.”+\n19Iñche ka feypipen: ¿Tati pu israelche pemay tati ngüneduamnolu? Wünelu mew Moyse femngechi feypi Ngünechen tañi piel:\n“Iñche femkünuan eymün tamün rume ütrirkületuael\ntati kakelu pu che mew, iñche tañi kutranpiwkeyeel.\nIñche ta lladkülkawayiñ tüfeychi pu che mew tati pu ngüneduamkenofulu,\nwelu tüfa kisu engün ngüneduamfi tati werkün dungu.”+\n20Fey ka femngechi, Isaia amulkünu feypiley:\n“Tüfeychi pu che tañi kintukenoetew, trenumaenew engün\nka tüfeychi pu che tañi ramtukenoetew, pewfaluwfiñ reke tañi kimaetew engün.”+\n21Welu nütramyefilu tati pu israelche, Isaia ta feypi:\n“Fill antü iñche mangelkefuiñ tüfeychi trokiñche tañi müngeltukenoetew ka kisu ngünewünngelu.”+


Chumngechi küme elkünutual tami weda duamelkeetew. Ti Biblia wülkey kümeke ngülam fill rakiduamkülen mu, famentunieal ti küdaw ka kiduleal\nKiñeke weda dungu taiñ mongen mu alüñmayafuy fentren tripantu kütu, fey wimturpuafuiñ müte kimtukunoliyiñ rume, ka weda duamelafeiñmu. Biblia ¿kellupeafeiñmu may ñi küme elkünutual feychi dungu? Ngüneduamaiñ tüfa.\nRosa feypi: “Re rakiduamkefun ñi rupayal wedake dungu ka doyelkünukefun tañi longko mew”. Welu kellueyew Matew 6:34 feypilu: “Feymew fill rakiduamkülekilmün tamün chumael ta wüle, fey wüle wüla kimaymün tamün chem chumael. Kake antü ta kisuke nieyey fentren welulkawünngechi dungu”. Rosa feypi tañi kelluetew Jesus ñi ngülam, fey fill rakiduamwelay chem ñi rupayal küpalechi antü mu. Ka feypi: “Ruparupangen fentren wedake dungu, feymu falilay rakiduamal ñi kontuafetew doy wedake dungu, tüfa turpu rupalayafuy chi”.\nElsa kafey fill rakiduamkülekefuy. Kidu feypi: “Fentren antü ngümakefun ka kiñeke pun pepi umawtukelafun rume, fey ngünenierpuenew tañi wedake rakiduam”. Welu kellueyew 1 Pedro 5:7 feypilu: “Elkünumün Ngünechen mew kom tamün fill rakiduamelnieetewchi dungu, kisu am ta piwkeyenieetew ta eymün”. Elsa feypi: “Rupalu chi antü amulen ñi ngillatukefiel ta Jewba, ka kidu wiñoldunguenew. Entuñmangen kiñe fütra dungu tañi fanetunieetew reke. Kiñeke mu kontupakeenew wedake rakiduam, welu fewla kimnien chumngechi famentuafiel”.\nFAMENTUNIEAL TI KÜDAW\nKiñe üllcha domo Isabel pingelu feypi: “Famentuniekefiñ reke tañi küdaw tañi ürkütual ka adkintual television. Tañi chaw ka femkey, feymu femngechi felelu iñche trokiwün. Tüfa wedalkakefi ka fill rakiduamelkefi pu che küme enturpunolu am engün tañi küdaw”. Welu kellueyew 2 Timotew 2:15 feypilu: “Newentulenge tami müleael Ngünechen ñi dungu mew tati dew llowelchi küdawfe reke feyti nienolu chem dungu no rume ñi yewentukuwküleael”. Isabel ka feypi: “Ayülafun Chaw Jewba tañi yewentukuaetew famentuniefilu am iñche tañi küdaw”. Feymu küme elkünutuy tañi femün.\nKa femngechi Karla feypi: “Kiñeke mu entukefun tañi küdaw pichilewelu müten tañi femal. Fey ngümatripakefun, müte umawtukelafun ka fill rakiduamkefun, tüfa wedalkakefenew”. Welu kellueyew Proverbios 13:16 feypilu: “Tati adümuwün-ngelu pengelkey kimün tañi femken mu, welu ti wedwedkülelu pengelkey tañi wedwedngen”. Kidu feypi chumngechi tañi kelluetew rakiduamal feychi texto mu: “Kimchengey tati küme adkünukelu chem chumal. Feymu fewla nien kiñe cuaderno tañi adkünual tañi küdaw, femngechi küme kimnien chem ñi femal ka famentuwelan tañi küdaw”.\nCristina feypi: “Tañi wentru kidukünuenew tañi meli pichike püñeñ engu”. Welu kellueyew Proverbios 17:17 feypilu: “Kiñe rüfngechi weni rumel piwkeyechekey, ka kiñe peñi reke feley ñi mülen mu weñangkün”. Cristina eluwi tañi kellungeal trawünche mu. ¿Chum tripay tüfa? Kidu feypi: “¡Tañi pu weni müna kelluenew engün! Kiñeke mu elelpakeenew mongewe ka rayen tañi ruka mu. Küla rupa kiñe trokiñche kellueiñmew tañi pu püñeñ engu taiñ wiñamtuwal ka ruka mu, ka kiñe lamngen kelluenew ñi peal küdaw. Tañi pu weni afkentu kellukeenew engün”.\nDelia nütramkangelu nga ka kidulelu trokiwkefuy. Dew kontuetew kom ñi wedake dungu, kidu feypi: “Weda duamkülefun, rakiduamkülefulu am tañi ayüwkülewenoal chumngechi ñi ayüwkülen kakelu che. Müna kidulewetun”. Welu kellueyew Salmo 68:6 feypilu: “Chaw Ngünechen eluyekefi tati pu kidulelu kiñe ruka ñi müleal engün”. Kidu feypi: “Ngüneduamlu tüfachi versikulo kimtukun Chaw Dios ñi elunoafetew kiñe ruka ñi müleal, doy may eluafenew ñi müleal kidu tañi trokiñche mu. Tüfa mu rüf küme duamkülen ka kiñewkülen kakelu che engu poyekefilu ta Jewba. Welu kimniefun ñi duamfalngen doy fülmawküleal Jewba mu tañi fülmawküleal pu lamngen mu. Feymu Salmo 37:4 kelluenew, tüfa feypi: ‘Penge tami doy fütra ayüwün Jewba mu, fey kidu eluaeymu tami piwke ñi ayükeel’”.\nDelia ka feypi: “Kimtukun ñi duamfalngen doy maneluwküleal Chaw Jewba mu. Kidu am tati doy küme weni taiñ nieafel. Fey wüla wirintukun chem ñi femal kakelu che engün, femngechi tañi weniyeafiel pu poyekefilu ta Jewba. Kimürpun tañi ngüneduamal ñi küme femkeel ta che ka kiñepülekünuafiel tañi welulkan engün”.\nRüfkünu llemay, taiñ pu weni poyekefilu ta Chaw Dios kulpafengeyngün. Pu Dungukelu Iney Ngen Jewba rupakey wedake dungu kom pu che reke, welu Biblia ñi kimeltun yafültukueyew ñi kellucheal. Feymu rume kümey weniyeafiel femngechi che. Welu famülke mu küme elkünutulayafuiñ wedake kutran, ti lan dungu ka kakelu weda dungu. Fey rupaliyiñ tüfa, ¿chumngechi kelluafeiñmu ti Biblia?\nInaniefilmi Biblia ñi ngülam weniyeafuymi ta che tami kelluaetew\nChumngechi küme elkünutual tami weda duamelkeetew


Matew 27 ARNNT - Fey wünlu, kom tati pu longkolelu ti - Bible Search\nMatew 26 Matew 28\nJesus chalintukungey ta Pilato mew\n(Marku 15.1; Luka 23.1-2; Juan 18.28-32)\n1Fey wünlu, kom tati pu longkolelu ti pu saserdote mew ka ti putrem fütake pu judiu kiñewi engün tañi adkünuaelchi dungu femngechi ñi langümngeael ta Jesus. 2Feymew trarilen yengey, fey chalintukungepuy ta Pilato mew, tati gobernador Roma tuwlu.\nJuda tañi lan\n3Juda, tati ngünenmafilu ta Jesus, pefilu ñi femngechi kondenantukufiel, rumeñma wiñorakiduamtuy ka wiñoltufi tati küla mari moneda pülata tati pu longkolelu ti pu saserdote mew ka tati putrem fütake judiu mew, 4fey feypifi:\n—Yafkan tañi chalintukufiel mew tañi langümngeael ta kiñe yafkakenochi wentru.\nWelu kisu engün ta llowdungueyew:\n—¿Fey iñchiñ am chumkoniyiñ? ¡Eymi may tami dungu tati!\n5Feymew Juda ütrüftukukünuputufi tati pu moneda tati ngillatuwe ruka mew, fey tripay ka pültrükünuwi. 6Tati pu longkolelu ti pu saserdote mew ñimitufi engün tiyechi pülata ka feypi engün: “Tüfachi pülata mew langümfalfuiñ kiñe wentru, fey ngelay taiñ deyümtukuafiel chew tañi mülemum tati ofrenda.”\n7Feymew nütramkawi engün tañi ngillayael ti pülata mew kiñe mapu tati pu Widüfe Che ñi Lelfün pingelu, ñi müleael kiñe eltun chew ñi rüngalngeael tati pu kake mapu tuwünche. 8Feymew tiyechi mapu Mollfüñ Lelfün pingey tayi tüfa. 9Femngechi mupituy tañi feypifel tati pelon wentru Jeremia: “Nüfi engün tati küla mari moneda pülata, tati pu israelche ñi fante falin ñi piel engün, 10fey ti pülata mew ngillafi engün tati pu Widüfe Che ñi Lelfün, femngechi tañi werküetew ta Ñidol.”+\n(Marku 15.2-5; Luka 23.3-5; Juan 18.33-38)\n11Fey Jesus ta yengey tati gobernador mew, fey ramtueyew ta Pilato:\n—¿Eymi am tati longko ülmenkülelu ti pu judiu mew?\n—May, eymi rüf dungu feypipeymi ―pi ñi llowdungun ta Jesus.\n12Feymew ka dalluntukumekeeyew ti pu longkolelu tati pu saserdote mew ka tati pu putrem fütake judiu, welu Jesus chem pilay rume. 13Feymew Pilato ramtueyew:\n—¿Allkülaymi am tami femngechi dalluntukumekengen?\n14Welu Jesus llowdungulay kiñe dungun no rume, feymew tati gobernador rume rakiduamkülewey.\n(Marku 15.6-15; Luka 23.13-25; Juan 18.39–19.16)\n15Fey müleyüm kawiñ antü, tati gobernador wimtulerkey ñi lifrenentuken kiñe püresu, iney rume tañi dulliel tati pu che. 16Fey mülerkey kiñe rume wesa üytun püresu Barabas pingelu, 17fey trawüluwkülelu kisu engün, Pilato ramtufi ta Jesus:\n—¿Iney anta ayüniefimün ta eymün iñche ñi lifrenentutuafiel: tati Barabas, kam ta Jesus tati Cristo pingekelu?\n18Pilato am rakiduamlu tati pu judiu tañi chalintukumekefiel tati Cristo re ñi ütrirfiel mew.\n19Fey Pilato anülelu tribunal mew, fey tañi kure feypifaleyew: “Chumkefilnge rume tüfeychi ngenoyafkanngechi wentru. Trafia ta rume wesa pewman kisu tañi duam.”\n20Welu tati pu longkolelu ti pu saserdote mew ka tati pu putrem fütake judiu aporiafi reke tati pu trawüluwkülechi pu che ñi feypiael engün tañi neykümngetuael ta Barabas, fey ñi langümngeael ta Jesus. 21Fey tati gobernador ka ramtueyew engün:\n—¿Chuchi am tati epulechi püresu ayüleymün ta eymün tañi lifrekünungetuael?\nKisu engün feypi:\n—¡Tati Barabas pingelu!\n22Pilato ta ramtueyew engün:\n—¿Fey chumafiñ anta Jesus, tati Cristo pingekelu?\nKom llowdunguy engün:\n23Pilato ta feypieyew engün:\n—Fey ¿chem wesa femi amfe?\nWelu kisu engün ka wirari:\n24Feymew Pilato, rakiduamlu tañi chem entunon rume tañi doy amul fillpikawmeken engün, werküy tañi küpalelngeael ta ko fey küchay tañi kuwü kom che tañi adkiñ mew, feypilen mew:\n—Iñche ta chumkonlan rume tañi layael mew ta tüfachi nor mongenngechi+ wentru. Eymün tamün dungu tatey.\n25Kom tati pu che llowdunguy:\n—¡Iñchiñ ka taiñ yomel pu che yafkayaiñ tañi layael mew!\n26Feymew Pilato lifrenentutufi ta Barabas. Feymew müten ka wimakafalfi ta Jesus ka chalintukufi ñi langümngeael ta kürus mew.\n(Marku 15.16-20; Juan 19.2-3)\n27Tati gobernador tañi pu soltaw yefi engün ta Jesus tati gobernador ñi ruka mew ka trawülngey kom tati trokiñ soltaw ñi walloñmangeael ta Jesus. 28Entuñmangey tañi takuwün, fey tukulelngey kiñe kelü takuwün. 29Ka tukulelngey tañi longko mew kiñe wayngechi pülliñ korona ka kiñe katrün wifngechi mamüll tañi man kuwü mew. Feymew müten ka lukutuy engün kisu tañi fül mew, tañi ayentuafiel engün, fey feypi engün:\n30Ka tofkütufi engün ta Jesus, ka kisu tañi mamüll mew wülelkañmafi engün ñi longko.\n31Dew rupan femngechi ayentufilu engün, entuñmatufi engün tañi kelü takuwün, tukuleltufi engün kisu tañi takuwün, fey yefi engün tañi langümafiel ta kürus mew.\nJesus ta langümngey ta kürus mew\n(Marku 15.21-32; Luka 23.26-43; Juan 19.17-27)\n32Fey tripalu tiye mew, pefi engün ta kiñe wentru Simon pingelu, Sirene ta tremlu. Fey ta aporiafi tañi meñkuael Jesus ñi yenieelchi kürus. 33Puwlu engün kiñe lelfün mew Golgota pingelu, tüfa feypiafel “Kalafera lelfün”, 34elungefuy tañi pütokoael pulku deyülelu ütrum engu, welu pilay ñi pütokoael.\n35Fey dew rupan külafantukungelu kürus mew, tati pu soltaw pewütuy engün tañi wüdamkayafiel kisuke engün Jesus tañi takuwün femngechi ñi mupiael ñi feypikünuel ti pelon wentru: pewtuwi engün tañi wüdamkayafiel kisuke engün tañi takuwün.+ 36Feymew müten ka anükünuwi tiye mew engün tañi llüwatunieafiel. 37Ka kisu tañi wente longko tukuy engün ta kiñe letreru, chew tañi wirikonkülemum chem dungu mew tañi kondenangen. Tati letreru feypiley:\nFEY TÜFA TA JESUS, TATI PU JUDIU ÑI LONGKO ÜLMEN.\n38Ka langümngey kürus mew epu weñefe, kiñe Jesus ñi man püle, kangelu wele püle. 39Chem che rume rupalu, fillpirpaeyew, fey nengümkay ñi longko, 40feypilen mew:\n—¡Eymi, tati feypikelu tami teyfüafiel ti ngillatuwe ruka ta küla antü mew tami wiño dewmatuafiel, kisutu montuluwnge! ¡Ngünechen ñi Fotümngelmi, nagpatunge ti kürus mew!\n41Ka femngechi ayentueyew tati pu longkolelu ti pu saserdote mew ka ti pu kimeltukelu ti ley dungu kiñentrür tati pu putremke fütake judiu engün. Wirari engün:\n42—Kangelu montulfi, welu kisutu pepi montuluwlay. Israel tañi longko ülmen: ¡nagpatunge ta kürus mew, fey feyentuaiñ ta eymi mew! 43Maneluwi ta Ngünechen mew. Fey rüf piwkeyenieelmew, ta Ngünechen montulaeymew tati, Ngünechen ñi Fotüm ta iñche pikelu am ta eymi.\n44Fey tati weñefe kütu petu langümngelu kürus mew, fillpieyew.\n(Marku 15.33-41; Luka 23.44-49; Juan 19.28-30)\n45Feychi antü rangiantülu, kom mapu dumiñmalewey küla ora. 46Feymew müten, Jesus newentu wirari: “Eli, Eli, ¿lema safaktani?” (Feypiafel tati: “Iñche ñi Ngünechen. Iñche ñi Ngünechen, ¿chem mew anta kisukünuen?”)+ 47Kiñeke tati müleyelu feymew, allküy ka feypi engün: mütrümpefi tati pelon wentru Elia.\n48Pichin mew, kiñe soltaw amuy lefkülen ñi yemeael kiñe esponja, küchumfi pulku mew, trarintukufi kiñe rüngi mew ka fülümtukulelpufi tañi pütokoael. 49Welu tati kakelu feypi engün:\n—Femkünufinge, küpayay chey am Elia tañi montulpayaetew.\n50Jesus ka kiñechi fütra wirari, fey lay.\n51Feychi lelen mew tati rünge fütra kortina+ tati ngillatuwe ruka mew wichafnagi. Wechuñ mew tuwi, fey felen puwi nageltu. Mapu ta nengümi, chengke kura wükakawi. 52Ka tati küfwe nülayey ka fentren lif piwkengekefulu maneluwkülen Ngünechen mew, layelu, wiñomongeyetuy. 53Feymew tripayetuy tañi küfwe mew. Rupan wiñomongetulu ta Jesus, ka konpuy engün Jerusalen waria mew, feymew ta fentren che peeyew.\n54Feymew tati Roma tuwchi kapitan ka tati müleyelu kisu engün ñi llüwatuafiel ta Jesus, pefi engün ñi rupan tati nüyün ka kom tüfachi dungu, fey llükay engün ka feypi engün:\n—¡Rüfngerkey ta tüfachi wentru ta Ngünechen ñi Fotümngen!\n55Tiye mew, alü kamapu adkintuley fentren domo tuwlu Galilea tañi kellufiel Jesus chemkün mew. 56Fey tüfey engün mew müley ta Maria Magdalena, Maria Santiaw ka Jose tañi ñuke, ka Sefedew tañi epu fotüm Juan engu Santiaw ñi ñuke.\n(Marku 15.42-47; Luka 23.50-56; Juan 19.38-42)\n57Fey dewma pu trafialu, akuy kiñe riku wentru Jose pingelu, Arimatea tuwünche, ka feyentulelu ta Jesus mew. 58Jose wütufi ta Pilato ka feypifi ñi elungetuael Jesus tañi kuerpu. Feymew Pilato werküy ñi wülngetuael ti alwe. 59Fey Jose nagümelngetuy ta Jesus ñi kuerpu ka iwüdüfi kiñe lino lif safana mew. 60Ka tukukünufi kiñe we rüngan mew, kisu tañi ngenngeel mew, kisu tañi dewmafalel ti chengke kura mew. Rupan takukünufilu tati konwe rüngan lolo kiñe fütra kura mew, fey amutuy. 61Welu Maria Magdalena ka ti kangelu Maria mülewey engu, fey anükünuwi tati rüngan lolo ñi inafül.\nTati wardia müley ta Jesus ñi rüngan lolo mew\n62Fey kangelu antü, tati ürkütun antü mew, tati pu longkolelu ti pu saserdote mew ka ti pu farisew amuy engün kiñentrür tañi pemeafiel ta Pilato. 63Fey feypifi engün:\n—Ñidol, tukulpatukefiyiñ ta tiyechi koylatufe Jesus, feychi petu mongelefulu, feypi ‘küla antü rupale, wiñomongetuan.’\n64Feymew, werkünge ta eymi tañi fente küme llüwatuniengeael tati rüngan lolo, fey küla antü wüla puwle ñi kisukünungetuael. Anokechi küpayafuy tañi pu disipulu, fey weñenentupatuafuy engün ta Jesus ñi kuerpu, fey “wiñomongetuy ta Jesus” pituafuy engün tati pu che. Feymew tati inan koyla dungu, doy fütra koylangeafuy.\n65Fey Pilato ta feypieyew:\n—Yemün soltaw. Fey amumün ka küme nürüfafimün tati rüngan lolo chumngechi tamün doy kümelu trokifiel.\n66Fey amuy engün ka nürüfpufi engün tati rüngan lolo, fey tukulelfi engün kiñe sello takulechi kura mew. Ka tiye mew elkünupuy engün epu soltaw llüwatulealu.


Ngünechen ñi Küme Dungu 2 Juan 1\nJuan tañi epu puwchi karta\nTüfachi karta apostol Juan tañi ka wiñome wiriel. Tüfa mew Juan ayüley ñi yafültukuafiel tati feyentulelu Cristo mew ka ñi feypiafiel tati pu feyentulelu ñi kuñiwtukuwael ti pu koyla ngünen kimeltufe mew, tati kimeltukenolu Cristo ñi rüf dungu. Feychi mew miyawürkey rume fentren kimeltufe, feymew Juan küme ngülamtufi tati pu feyentulelu ñi feyentuñmanoafiel tati pu koyla ngünen kimeltufe ñi dungu.\nTati rüf dungu ka tati piwkeyewün\n1 Iñche, tati putrem fütache, wirileluwiyiñ tüfachi karta ta eymün, Ngünechen tañi dullielchi trokiñche ka kom tati konpaleyelu ta tüfey mew. Kom eymün rüf dungu mew ta piwkeyewiyiñ. Iñche no müten, welu ka femngechi kom tati kimfilu ti rüfngechi dungu. 2 Piwkeyewiyiñ ta eymün tati rüfngechi dungu ñi duam taiñ niefiel ta piwke mew ka femngechi ta rumel müleay ta iñchiñ mew. 3 Fey Chaw Ngünechen, ka ñi Fotüm Jesucristo, eluaeymünmew ta eymün kisu engu ñi piwkeyechen ka eluaeymünmew ñi kutranduamyechen ka ti küme tüngün rüf dungu mew ka piwkeyen mew.\n4 Rumeñma ayüwün, pefilu iñche kiñekentu tati pu che mülelu tami trokiñche mew ñi küme puwtulen engün chumngechi ta feypiley Chaw Ngünechen ñi werküelchi dungu mew. 5 Fey tüfa, sakin pu peñi ka lamngen, llellipuwayiñ taiñ welukonkechi piwkeyewael. Fey tüfa tamün wirileluwfiel kiñe we werkün dungu no tati, tüfa may taiñ llowelchi dungu llituka mew müten allkütufilu ta iñchiñ. 6 Taiñ piwkeyewael, feley taiñ mongeleael chumngechi ñi feypilen ta Ngünechen ñi werkün dungu. Fey tati werkün dungu, tamün rumel allkükeel, fey tüfa: feley tamün welukonkechi piwkeyewael.\nTati pu ngünenkachefe\n7 Fey miyawi ta kom mapu püle pütrün ngünenkachefe tati feyentunofilu ta Jesucristo ñi miyawpan kiñe rüfngechi wentru reke. Tati femngechi femngelu, fey tüfa ta ngünenkachefe ka kayñetukefi ta Cristo. 8 Kuñiwtuwmün ta eymün, femngechi tañi ngünanoael taiñ dew amulnieelchi küdaw Ñidol mew, welu may, taiñ llowael kom küme kullitun. 9 Iney rume ta ayüle ñi welukünuñmayafiel Cristo ñi kimeltun, müngeltunielafi ta Ngünechen, welu tati amulelu Cristo tañi kimeltun mew, piwkentukuniefi ta Ngünechen ka femngechi piwkeyeñmafi tañi Fotüm. 10 Iney rume ta witrankontuelmünmew ta eymün, fey yenienole Cristo tañi rüfngechi kimeltun, llowkefilmün ruka mew ka nütramkakefilmün rume. 11 Iney rume küme llowfile tüfeychi che ka femngechi kellukonay reke kisu engün tañi wesa dungu mew.\nAfpumum ti wewpin\n12 Pütrün dungu petu nien tamün feypiwafiel ta eymün, welu karta mew ta feypilayan. Eluwkülen tamün pewmeafiel femngechi taiñ nütramkawael, ka femngechi taiñ fente küme ayüwael. 13 Tüfachi trokiñche mew mülechi pu peñi, tüfa engün ta ka femngechi Ngünechen ñi dullielchi pu che, fey engün ta lemoria pifaleymünmew. Felepe may.* Kiñeke kuyfi wirin mew ngelay: “Felepe may”.\n*1:13 Kiñeke kuyfi wirin mew ngelay: “Felepe may”.


Ngünechen ñi Küme Dungu Galata 6\n1 Pu peñi ka pu lamngen, pefilmün ta iney rume ñi famkonün ta yafkan dungu mew, eymün am tati ngünenieetew Ngünechen tañi Lif Küme Püllü, feley tamün ngülamafiel tañi inaduamuwael engün, welu femaymün ta fentren piwkeyen mew. Fey kake kiñeke feley tañi rume kuñiwtuael, kisu ka femngechi famkonafuy tati wesake dungu mew. 2 Welukonkechi yafüluwmün tamün afeluwnoael tati küdawngechi dungu mew, fey femngechi ta müngeltunieafimün Cristo tañi werküelchi dungu.\n3 Iney rume kimkawünchengele, welu rüf feyngenole ñi felen, kisutu ta ngünenkawküley. 4 Feley ta kake kiñeke che kisutu tañi inaduamuwael tañi femkeelchi dungu. Fey ka femngechi ngelay tañi trürümtukumekewael kangelu che ñi femkeelchi dungu mew. 5 Feley ta kake kiñeke tañi inanieael kisuke tañi küdawyekeelchi dungu.\n6 Fey tati pu kimeltukeel, feley ñi füreneafiel ti kimeltufe kom dungu mew.\n7 Eluwkilmün tamün ngünenkangeael: iney rume ta ayentulayafuy ta Ngünechen. Chumngechi nganle ta che ka femngechi kosechayay tañi femkeel mew. 8 Fey tati ngankelu chumngechi ñi ayülen tañi wesake ayütun, tañi wesake ayütun mew lan dungu kosechayay. Tati küdawlu chumngechi ñi ayülen ta Lif Küme Püllü, tati Lif Küme Püllü mew lloway ta rumel mongen. 9 Feymew llemay, ngelay taiñ afeluwael taiñ femael kümeke dungu, fey afeluwnoliyiñ, kosechayaiñ reke chumngechi ñi adkünuel ta Ngünechen. 10 Feymew pepi femliyiñ kümeke dungu, femaiñ ta itrokom che mew, doyelchi may taiñ pu peñi ka lamngen feyentulelu ta Cristo mew.\nNgülam dungu ka afpuachi lemoria\n11 ¡Ngüneduammün ta eymün tüfachi fütrake letra mew tamün wirileluwpefiel ta fewla, iñche kisu tañi kuwü mew!\n12 Tüfeychi pu che tamün aporiafetew tamün sirkunsidangeael, femkey re tañi küme duamtuaetew engün tati pu che, ayünolu engün am tañi kutrankawael, kimeltule Jesucristo tañi lan mew ta kürus mew ñi mülen wiñoduamangetun ta yafkan mew. 13 Tati sirkunsidangekelu rume ta mupitukelay kom ñi feypilen tati ley dungu, welu ayüley engün eymün tamün sirkunsidangeael, fey femngechi ta kisu engün tañi mallmawael engün tamün inafiel mew kisu engün ñi kimeltukeelchi dungu.\n14 Welu iñche femngechi rakiduamkülen: ngelay chem mew rume tañi mallmawael, welu may mallmawan taiñ Ñidol Jesucristo tañi lan mew ta kürus mew. Fey Cristo tañi lan mew, iñche falintuwelafiñ tüfachi mapu mew mülechi dungu, ka iñche ka falintuniewetulaenew kom tati ngüneniefilu tüfachi mapu. 15 Chem falilay rume ta sirkunsidalen kam felenon rume. Fey tati rüf falilu may tati we mongen ta nietulu.\n16 Fey eymün tati rüf mew inaniefilu tüfachi nor dungu ka Ngünechen ñi Israel trokiñche, pewmangen küme tüngduamnieaymün ka pewmangen ta Ngünechen rumel kutranpiwkeyeaeymünmew.\n17 Fey fewla ta ayüwelan iney no rume tañi fillpimekeaetew, tañi trükowtuchi trawa tañi nieel ñi kuerpu mew, fey pengelniey ta iñche Jesus ñi konangen.\n18 Pu peñi ka pu lamngen, pewmangen taiñ Ñidol Jesucristo füreneaeymünmew itrokom eymün. Felepe may.


Luka 15 ARNNT - Fey kom tati pu kofrakelu impuestu - Bible Search\nTati adkünu dungu ti ñamchi ufisa mew\n1Fey kom tati pu kofrakelu impuestu Romangealu ka ti kakelu pu che rume wesa dunguyen chengelu, fülkonparkey engün Jesus mew tañi allkütuñmayafiel ñi kimeltun. 2Fey ti pu farisew ka ti pu kimeltukelu Moyse ñi ley dungu dunguyemekefi engün ta Jesus ñi entuüñfilfiel feypilen mew:\n—Tüfa llowkefi ti pu yafkafe ka kiñentrür ikey kisu engün.\n3Feymew tüfachi adkünu dungu nütramkaleleyew engün ta Jesus: 4“Kiñe wentru niey pataka ufisa, fey kiñe ñamkünuwi. Fey ñi kintuafiel ti ñamkülechi ufisa, ¿elkünupelayafuy may lelfün mew ti aylla mari aylla ufisa? Fey petufile wüla, nor duamküleweay. 5Fey dew petufile, fente ñi ayüwün meñkupüramafi ñi llangka foro mew. 6Fey akutule ñi ruka mew, trawülay ñi pu weni ka ñi pu karukatu, fey feypiafi: ‘Kiñentrür ayüwayiñ, dew petun tañi ñamümkefelchi ufisa.’ 7Iñche feypiwayiñ tati aylla mari aylla lif mongenngelu duamtulay tañi wiñorakiduamtuael, feymew doy müleay ayüwün wenu mapu mew kiñe yafkafe ñi wiñorakiduamtun ta Ngünechen mew.\nTi adkünu dungu kiñe domo tañi petuelchi moneda mew\n8“Ka femngechi tüfa: Kiñe domo niefuy mari moneda, welu kiñe ñamümi. ¿Fey üyümpelayafuy may ñi pelontuwe ñi lepütuael ñi ruka femngechi ñi kintuafiel kuñiwtun mew ñi ñamümelchi moneda? Fey petufile wüla, ñi norduamkületuael. 9Fey dew petufile trawülay ñi pu weniyeelchi pu domo, ka ñi pu karukatu, fey feypiafi: ‘Kiñentrür ayüwayiñ. Dew petun tañi ñamümfelchi moneda.’ 10Iñche feypiwayiñ kiñe yafkafe ta wiñorakiduamtule ka femngechi rume ayüway Ngünechen ñi pu werken püllü.”\nTati adkünu dungu kiñe chaw wiñoduamatulu ñi fotüm\n11Jesus ka femngechi feypi: “Kiñe wentru nierkey epu fotüm. 12Fey ti doy inan weche wentru feypifi ñi chaw: ‘Chachay, eluaen ti trokiñ chemkün iñche tañi koneltuleel.’ Feymew tati ngen fotüm wüdamkalelfi ñi koneltuleelchi chemkün ñi epu fotüm. 13Fey kiñe mufü antü rupalu, ti inan fotüm kom fendey ñi chemkün, fey amuy rume alü kamapu, kangelu trokiñ mapu mew, fey tüye mew kom wesa pünekapuy ñi elungeñmuel ka rume wesa mongen niepuy.\n14“Welu feychi dew kom apümlu ñi pülata, tüyechi trokiñ mapu mew mülerumey kiñe fütra filla antüngen, fey kisu rume ngüñüwtuy. 15Fey amuy ñi kintuküdawmeael kiñe ülmen wentru mew mülelu tüyechi mapu mew, fey tüfa werküeyew ñi kuydasañweael lelfün mew. 16Rume küpa irkefuy tañi iyael tañi ikeel ti pu sañwe, welu fey rume elungelay ñi iyafiel. 17Fey afduamlu eluwi ñi rakiduamael: ‘¡Tunten küdawfe chey müley iñche ñi chaw ñi ruka mew, fey nieyngün fentren iyael, welu iñche tüfa mew epeke entrin ngüñün mew!’ 18Wiñotuan iñche ñi chaw ñi ruka mew, ka feypiputuafiñ: ‘Chachay, yafkan ta Ngünechen mew ka eymi mew. 19Yewenngey iñche ñi fotüm tami piafiel ta iñche. Kiñe tami kona trokiaen rewall.’ 20Feymew rüpütukünuwpatuy ñi küpatuael ñi chaw ñi ruka mew.\n“Fey petu alü kamapu küpalelu, ñi chaw peeyew fey kutranpiwkeyeeyew. Ka lefi ñi trafyemetuaetew, fey llowmeeyew kiñe pangkon mew ka kiñe truyun mew. 21Fey ti weche wentru feypifi ñi chaw: ‘Chachay, yafkan ta Ngünechen mew ka eymi mew. Yewenngey iñche ñi fotüm tami piafiel ta iñche.’ 22Welu ñi chaw werküy ñi pu kona: ‘Pürüm nentupamün ti doy kümeke takuwün ka tukutufimün. Ka tukulelfimün kiñe iwül kuwü ñi changüll kuwü mew ka okota ñi namun mew. 23Fey ka küpalfimün ti doy motrichi tripantu kulliñ, fey langümfimün. ¡Iyaiñ ka nieaiñ kawiñ. 24Tüfa iñche ñi fotüm tati, lakefuy reke ka wiñomongetuy. Ñamkefuy tati, ka petufiyiñ!’ Fey eluwi engün ñi nieael ta kawiñ.\n25“Fey ti fütache ñi wünen fotüm miyawürkey lelfün mew. Fey wiñomelu, akutuy inafül ruka, fey allküy ti musika ka ti purun. 26Feymew mütrümfi kiñe ñi pu kona, fey ramtufi famngechi: ‘¿Chem dungu anta müley?’ 27Fey ti kona feypieyew: ‘Tami peñi ñi akutun mew tati. Fey tami chaw langümfali ti doy motrichi tripantu kulliñ, tañi küme akutun mew ka ñi küme tremolkülen mew.’ 28Welu rume lladküy ti wünen fotüm. Pilay rume ñi konpatuael, feymew ñi chaw tripatueyew ñi llellipuaetew tañi konpatuael. 29Feymew kisu feypifi ñi chaw: ‘Eymi kimnieymi tunten tripantu tami küdawelkefiel, ka rumel müngeltuniekeeyu, welu kiñe nag no rume elukelaen kiñe pichi kapüra tañi kawiñael ñi pu weni iñchiñ. 30Welu akutulu tami fotüm, tami wesa pünekañmaetew tami pülata ñiwalechi pu domo mew, fey langümelfimi ti doy motrichi tripantu kulliñ kisungealu.’\n31“Fey kisu ñi chaw llowdungueyew: ‘Fotüm, eymi iñchiw ta rumel mülekeyu, fey kom tañi nieel iñche eymingealu. 32Welu fewla rume kümey taiñ kawiñael ka taiñ ayüwael tami peñi tati lakefuy reke, fey wiñome mongetuy. Ñamkefuy reke tati, fey ka petufiyiñ.’ ”


Hecho 26 ARNNT - Feymew Agripa feypifi ta Pablo: - Bible Search\nHecho 25 Hecho 27\nPablo ingkañpewi tati longko ülmen Agripa mew\n1Feymew Agripa feypifi ta Pablo:\n—Dungunge tami ingkawael.\nFey Pablo witrañpürami tañi kuwü, fey llituy tañi famngechi dunguael: 2“Rume ayüwkülen tañi dunguael ta fachantü eymi tami mülen mew, fütra longko ülmen Agripa, ñi ingkawael kom tañi feypintukungeelchi dungu mew tati pu judiu ñi trürümdunguletew ta iñche, 3eymi chi longko ülmen am kimnielu kom ñi wimtun ñi nieel ti pu judiu ka tati dungu mew tañi ayütukeel engün. Feymew ta feypipeeyu allkütuñmayaen ñi dungu ngenoafeluwün mew.\n4“Kom ti pu judiu ta kimniey ñi chumngechi mongen ñi niekefel ta iñche kisu engün mew, weche wentrungen müten iñche ñi mapu Tarso mew ka Jerusalen mew. 5Ka femngechi fewla, ayüle engün, feypiafuy iñche ñi rumel farisewngeken, fey tüfachi farisew dungu rume küdawngey ñi küme inangeael. 6Allkütumuchi, ta fewla iñche küpalngen tañi ramtukangeael ñi nien mew tüfachi maneluwün rüf dungu mew Ngünechen tañi femkünulfiel taiñ kuyfi fütakeche em. 7Iñchiñ taiñ mari epu trokiñche üngümküley ñi mupiael tati wirikonkülechi dungu, feymew ta püramyekefi ka poyekefi Ngünechen engün antü ka pun. Kafey tüfachi maneluwün mew, tati pu judiu feypintukumekeenew eymi tami adkiñ mew longko ülmen Agripa. 8¿Chumngelu am feyentulaymün Ngünechen ñi wiñomongeltukefiel tati pu la?\nPablo nütramkay chumngechi ñi inantukuyawülkefuel tati pu Cristo mew feyentulelu\n9“Iñche ta ka femngechi rakiduamkefun tati pu judiu reke ta fantepu mew, ñi fill chumafiel rume ñi üyawtufiel Jesus pingechi wentru Nasaret tuwlu, 10fey femngechi femün ta Jerusalen mew. Feymew eluetew ti wirin dungu tati longkolelu ti pu saserdote mew, karsel mew tukufiñ pütrün tati pu feyentulelu. Fey ka petu langümngekelu engün, iñche ‘kümey tati’ pilen. 11Ka fentren rupachi kutrankafiñ engün ka katrütufiñ ñi tukulpawnoael ñi feyentunieelchi dungu. Fey tüfa femngechi femkefun itrokom sinagoga mew, rumeñma lladkütuniekefuiñ engün ka inakefuiñ kake trokiñ mapu ñi waria mew kütu.\nPablo ka nütramkay chumngechi tañi wiñorakiduamtun\n(Hecho 9.1-19; 22.6-16)\n12“Tüfachi dungu mew ta amulefun Damasku waria mew tati longkolelu ti pu saserdote mew ñi eluetew ti werkün dungu tañi femngechi femael. 13Welu iñche amulelu rüpü mew, longko ülmen Agripa, dewma rangi antülu, perumen kiñe pelon nagpalu kallfü wenu. Doy wilüfi ta antü mew. Alofpay iñche ñi wall püle ka ti pu che amulelu iñche engün mew. 14Kom iñchiñ trananagiyiñ mapu mew, fey allkün kiñe dungun ñi feypietew ebrewdungun mew: ‘Sawlu, Sawlu, ¿chem mew anta inantukuyawülen? Kisutu ta üñfitumekewimi, famtukumekewkilnge reke tati wechuñngechi wayki mew.’ 15Feymew feypin: ‘¿Iney anta eymi Ñidol?’ fey Ñidol ta llowdunguenew: ‘Iñche ta Jesus fey eymi tami inantukuyawülel. 16Welu witrapürange, ka witrakünuwnge, iñche pewfaluwpeeyu eymi tami poyeafiel ka tami nütramyeael tami peel ta fachantü ka femngechi tami peaelchi dungu ta iñche mew. 17Montulaeyu tati pu judiu mew ka tati pu judiu tuwünngenolu mew. Fachantü werküaeyu ta iñche kisu engün mew. 18Werküaeyu ta kisu engün mew tami ngülamafiel ñi femael kümeke dungu femngechi nülañmayafi reke ñi nge engün ñi miyawenoael dumiñ mew, welu may ñi miyawael pelon mew tañi amul ngünekanienoaetew engün ta weküfü, ñi inatuafiel engün ta Ngünechen. Ka tañi feyentuael engün ta iñche mew ka femngechi ñi lifngetuael engün ñi yafkan mew ka ñi konpaleael engün Ngünechen tañi lif küme trokiñche mew.’\nPablo wewpilelfi tati pu judiu ka judiu tuwünngenolu\n19“Feymew llemay, longko ülmen Agripa, iñche müngeltufiñ Ngünechen tañi pengeleletewchi dungu. 20Fey wünelu mew llitun ñi kimelafiel feyti dungu tati pu che müleyelu ta Damasku, ka femngechi ta Jerusalen mew ka kom ta Judea ñi trokiñ mapu, ka ti pu judiu tuwünngenolu. Mangelniekefiñ tañi trokiñche, ka ti pu judiu tuwünngenolu tañi wiñorakiduamtuael, ka tañi wiñotuael ta Ngünechen mew ka ñi nietuael kümeke dungu ñi mongen mew, femngechi tañi pengelael engün tañi wiñorakiduamtun. 21Feychi dungu mew, tati pu judiu püresuenew ta ngillatuwe ruka mew ka küpa langümfenew engün. 22Welu fantepu Ngünechen tañi kellunieetew mew, yafüluwün mew amulen. Nütramelniefiñ kom che Ngünechen ñi dungu, pichikeche ka fütakeche. Iñche ta kimeltuken tati pu pelon wentru ka Moyse ñi feypikünuelchi dungu müten: 23Ti Cristo feley tañi layael, welu ñi wünenküleael tati wiñomongetun mew, ka ñi kimelael tati küme montuluwün dungu iñchiñ taiñ pu judiuchengen mew ka femngechi tati kakelu trokiñche, judiu tuwünngenolu.”\nAgripa ayüwduamafi Pablo ñi wewpielchi dungu\n24Feypilu Pablo tüfachi dungu tañi ingkawpeel, Festo wirari:\n—¡Wedwedküleymi, Pablo! Fente tami chillkatun wedweduwimi.\n—Wedwedkülelan tati, eymi chi kim wentru Festo. Kom tañi feypipeel nor dungu tati ka kom rüfngey. 26Tüfey tañi mülen tati longko ülmen Agripa, kisu ta fente küme kimniey ta tüfachi dungu, feymew ta dungupen ka llükalelan rume kisu tañi mülen mew, fente küme kimnielu am iñche kisu tañi kimnien kom ta tüfachi dungu, fey tüfachi dungu am rupanolu kiñe ellkalechi ngüyon mew. 27Eymi chi longko ülmen, ¿feyentuymi am tati pu pelon wentru ñi wirielchi dungu? Iñche küme kimnien tami feyentulen.\n28Fey Agripa llowdungueyew:\n—Epeke feyentulfen kay tañi inayafiel eymi tami inanieelchi dungu.\n—Pichin mew kam alün mew ngeay rume, pifule ta Ngünechen, eymi müten no fütra longko ülmen, welu may kom tañi allkütunieñmaetew ta fachantü iñche reke tamün mületuafel, welu tamün trarilenoael tüfachi kadena mew.\n30Feymew witrapüray tati longko ülmen, ka tati gobernador, Berenise engün ka kom tati anüleyepulu tüye mew. 31Amuyetuy engün wichuke tañi nütramyeafiel tüfachi dungu. Kisuke feypiyey engün:\n—Tüfachi wentru ta chem wesa femlay rume tañi langümngeael, karsel mew rume tañi müleafel.\n32Fey Agripa feypifi ta Festo:\n—Tüfachi wentru feypinofule tañi inaramtuaetew tati emperador, iñche werküafun ñi lifrekünutuafiel.


Ñi kimelelngeal pu pichikeche: Fente ñi falin-ngen tati pichikeche ñi kellungeal\n¡Tami kimafel! | Num. 2 2019\nPAPELTUAFUYMI afrikáans albanés alemán amárico armenio aymara azerí azerí (alfabeto cirílico) bajo alemán bassa de camerún baulé bengalí birmano bislama boulou búlgaro camboyano catalán cebuano changana (mozambique) checo chichewa chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chol cibemba cingalés citonga congo coreano criollo de las seychelles criollo haitiano criollo inglés de Belice criollo mauriciano croata danés dehu duala efik embunda endebele de Zimbabue eslovaco esloveno español estonio ewé finlandés fiyiano francés galés garífuna georgiano griego groenlandés gujarati gun hebreo hiligaynon hindi hiri motu hmong (blanco) holandés húngaro ibanag ibo ilocano indonesio inglés islandés italiano japonés kannada kaonde kazajo kekchí kiluba kiniaruanda kirguís kiribatiano kirundi kurdo kurdo kurmanyí del Cáucaso lengua de señas chilena lengua de señas colombiana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas brasileño lenguaje de señas coreano lenguaje de señas cubano lenguaje de señas de quebec lenguaje de señas indio lenguaje de señas italiano lenguaje de señas japonés lenguaje de señas polaco lenguaje de señas ruso letón lingala lituano lomue luganda macedonio malayo malayálam malgache maltés mam mambue-lungu mapudungun maratí maya mongol navajo nepalés noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla pangasinán panjabí papiamento de aruba papiamento de curazao persa pidgin de las islas salomón polaco portugués de Brasil portugués de Portugal purépecha quechua boliviano quichua de Chimborazo quichua de Imbabura rumano ruso samoano sango sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona silozi suajili suajili del congo sueco sundanés tagalo tai tamil telugu tetun dili tigriña tlapaneco tok pisin tseltal tsotsil turco tuvaluano twi tártaro ucraniano uzbeko uzbeko (alfabeto latino) vietnamita wallisiano waray-waray wayuunaiki wolaita xhosa xitshwa yoruba zapoteco del istmo zulú árabe ñanya ñemba\nKECHU FALIN DUNGU\nFente ñi falin-ngen tati pichikeche ñi kellungeal\n¿INEY MÜLEY ÑI KELLUAFIEL TATI PICHIKECHE?\nTati pu pichikeche duamniey ñi adkünuaetew ka ngülamtuaetew pu tremche. Chawngelmi kam ñukengelmi, eymi müley tami adkünuafiel ka ngülamtuafiel tami pichikeche. Welu kafey, kakelu tremche kelluntukuafuy ñi ngülamtuafiel tami pichikeche.\n¿CHUMNGELU FENTE FALIN-NGEY PU TREMCHE ÑI KELLUKEFIEL TATI PICHIKECHE?\nFentren trokiñ mapu mew, tati pu pichikeche rume pichiñmaleyngün ñi müleal pu tremche engün. Rakiduamnge tüfachi dungu mu:\nTati pu pichikeche kom antü rupakey colegio mew, tüfa mew fentreley pu pichikeche ka wechekeche, welu kiñeke profesor müten mülekey ka kiñeke tremche ti colegio mew.\nKiñeke wechekeche ka kidulewetukeyngün wiñotulu ruka mew, tañi pu chaw küdawmekelu kay.\nKiñe trokiñche Estados Unidos mapu mew ngüneduami tüfa: tati pu pichikeche nielu 8 ka 12 tripantu, fill antü rupakeyngün epe kayu ora ñi peniefiel ti television, awkantukeyngün videojuego ka allkütuniekefingün ti musika. *\nKiñe lifru feypingelu Regreso Al Vínculo Familiar, feypi: “Tati pu wechekeche feypiwekelafi tañi ñuke, tañi chaw, ñi profesor kam kakelu fütakeche ñi ngülamtuaetew, ñi kimeltuaetew kafey ñi adkünuaetew tañi tremkülerpun mu, welu may tüfa engün kintukeyngün ñi kellunieaetew tañi chaf kompañ”.\n¿CHUMNGECHI KELLURPUAFUYMI TAMI PICHIKECHE?\nKiñentrür rupaleaymi tami pu yall engün\nBIBLIA ÑI NGÜLAM: “Adümelfinge ti pichi wentru chumngechi feley ñi inayeafiel ñi rüpü kidu ngealu; füchallele rume püntütripalayay fey mu” (Proverbios 22:6).\nPu pichikeche ayükey tañi pu chaw ñi ngülamtuaetew ka adnieaetew. Kiñeke che adümuwkülelu feypikey pu wechekeche kütu doyümkey ñi ngülamtuaetew tañi pu chaw tañi pu weni mew. Ka kiñe lifru mu nütramkakelu chumngechi pu chaw kelluafuyngün pu wechekeche, tati doctor Laurence Steinberg feypi: “Tati pu wechekeche amuley ñi inayentufiel tañi pu chaw ñi chumngen ka ñi femken engün”. Ka feypi: “Tati pu wechekeche ñi rakiduam trürkülenole tami rakiduam mew kam allkütufaluwnole rume, tüfa engün küpa allkütuyngün chem tami rakiduamkeel ka chumngelu tami femngechi feypiken”.\nTami pu yall duamtuniefilu kay tami adkünuafiel, eluwnge llemay tami kelluafiel engün. Feymu yafüluwnge tami kiñewküleal kidu engün mu, fey feypiafuymi tami chum duamkülen, chem rakiduamkeymi fillke dungu mu ka chem doy falintukeymi, kafey chem dungu kimürpuymi fantepu mew tami mongelen.\nKintulelfinge kiñe che tañi inayentuafiel\nBIBLIA TAÑI NGÜLAM: “Kimche engu miyawkelu ka kimchengeay” (Proverbios 13:20).\nKintuafuymi kiñe che tami manelfiel ka tami kimniefiel ñi wedalkanoafiel tami yall. Fey tüfa kelluafuy ñi ngülamtuafiel tami weche. Adkünuafuymi kiñe antü, femngechi feychi che kiñentrür tañi müleal tami weche engu. Welu müley tami kimtukunieal tüfa: eymi ngünenieafimi tami pu yall. Kafey feychi manelfalchi che ñi ngülam, ka kelluntukuafuy ñi küme tremümngeal tami weche. Tati Biblia kimeltuy Timotew ñi weche wentrungen mew müten, fentren kimürpuy tañi miyawün ti apostol Pablo engu, fücha wentrungelu tüfa, kafey müna küme duameleyew ta Pablo ñi weniyefiel ta Timotew (Filipense 2:20, 22).\nFantepu mew, fentren familia kiñe ruka mew mongelewelay kam fülmawkülewelayngün rume, kafey tati laku, chuchu, kuku, chedki, palu, ka kakelu tañi pu che ka trokiñ mapu mu mongelekeyngün. Femngechi felele ti dungu, eymün pu chaw kintulelfimün tamün wechekeche ñi adnieaetew kiñe tremche küme chengelu, femngechi tami yall ñi inayentuafiel.\n^ parr. 9 Kafey tüfachi trokiñche ngüneduamürpuy tati pu wechekeche nielu 13 tripantu puwlu 19 tripantu, fill antü rupakeyngün epe aylla ora ñi peniefiel ti television, awkantukeyngün videojuego ka allkütuniekefingün ti musika. Welu tüfachi trokiñche rakilayngün tunten ora ñi rupakeel tüfa engün internet mew ñi femal tati tarea kolegio mu kam tañi ruka mew.\nPEPIKAFINGE TAMI PICHIKECHE\nTati pichikeche eluwkülelu ñi adnieaetew pu tremche, tüfa doy kimün nierpuay, ka fütachengele doy adümuwküleay tañi mongen mew.\nTañi küme femken mew, ¿inayentupeafenew may tañi pu pichikeche?\nDuamnielu kellun, ¿pekeenew tañi pu yall tañi kintuniefiel ta kakelu che doy adümuwkelu ñi kelluaetew?\n¿Pengelelkefiñ tañi pu yall ñi falintukefiel engün, feymu kiñentrür rupakeiñ?\nKiñeke chaw ka ñuke feypikey engün:\nDavid feypi: “Kiñeke mew, petu küdawkülelu iñche, tañi ñawe feypikeenew: ‘Ayülen tayu nütramkawal’. Niefun rume küdaw allkütukefiñ, welu kiñeke mew feypikefiñ ‘pichi felenge ñawe, fey nütramkayayu wüla’, femngechi pengelelfiñ tañi rüf duamtuniefiel. Kafey tañi domo iñchiw eluwküleyu tayu inayentufalngeal, femngechi pengelelkefiyu tayu inakefiel chem tayu kimeltukefiel”.\nLisa feypi: “Choyüfiel mu tañi püñeñ, tañi füta iñchiw feypiwyu iñche tañi küdawnoal, femngechi tañi küme dapiafiel tañi püñeñ ruka mew. Wiño rakiduamtuwkelan femngechi tañi femün. Tuntefalngele rume, müna falin-ngey kiñentrür müleal tati pu püñeñ engün, femngechi ñi küme kimeltuafiel ka küme adkünuafiel engün. Doyelchi may, kiñentrürküleliyiñ taiñ pu püñeñ engün, pengelelkefiyiñ tunte ñi duamtuniefiel engün”.\nKIÑENTRÜR RUPALEAL PU FÜTAKECHE ENGÜN\nMaranda feypi: “Tañi pu püñeñ tremingün pu fütakeche mew fillke tripantu nielu ka kakerume duam nielu engün. Fey tüfa tañi pu püñeñ kellueyew ñi kakerume peafiel ti mongen. Kiñe dungu tüfa, tañi pu püñeñ afmatulewekefuyngün iñche tañi chuchu nütramkalelfilu: ‘Pichikalu iñche, tañi pu che wünelu mew llowingün ñi pelontuam electricidad mew. Taiñ pu karukatu pepakefuyngün chumngechi taiñ üyümfiel ti pelontuwe cocina mew’. Tüfachi nütram rakiduameleyew tañi pu pichikeche chumngechi felekefuy ti mongen kuyfi mew. Allkütufiel engün ñi nütramkaetew iñche tañi chuchu, kellueyew ñi yamafiel ta kidu ka kakelu fütakeche. Feymu tati pu pichikeche kiñentrür rupanole kakelu pichikeche engün müten, doy may kiñentrürkülele pu fütakeche engün, kimürpuayngün fentren dungu chumngechi ñi rakiduamken pu fütakeche”.\nKümey taiñ kim ngünewal\nKimeltuafimi ñi ñom piwkengeal\nKimeltuafimi ñi newentuleal wedake dungu rupale rume\nKimeltuafimi ñi manelfalngeal\nKimeltuafimi ñi nor chengeal\nEymi chaw ka ñuke, ¿ayüafuymi doy kimal?\nWirin dungu Chumngechi entual fillke papel ¡TAMI KIMAFEL! Num. 2 2019 | Kayu falin dungu ñi kimelelngeal pu pichikeche\nAudio Chumngechi entual audio ¡TAMI KIMAFEL! Num. 2 2019 | Kayu falin dungu ñi kimelelngeal pu pichikeche\nNum. 2 2019 | Kayu falin dungu ñi kimelelngeal pu pichikeche\n¡TAMI KIMAFEL! Num. 2 2019 | Kayu falin dungu ñi kimelelngeal pu pichikeche\nKakelu che weniyeafimi


Hecho 24 ARNNT - Kechu antü rupalu, Anania, tati Wünen - Bible Search\nHecho 23 Hecho 25\nÑi kayñetungen ta Pablo\n1Kechu antü rupalu, Anania, tati Wünen Longko Saserdote, puwi ta Sesarea, kiñeke awtoridad engün ka kiñe abogaw Tertulo pingelu. Fey tüfa engün puwi tati gobernador mew ñi dalluntukupuafiel engün ta Pablo. 2Feymew akulngelu ta Pablo, Tertulo llituy tañi dalluntukun, fey feypifi ta Felik:\n—Eymi tami fürenechen mew, ülmen gobernador, tüngküleiñ, tami küme fütra kimün nien mew kom kümeke felen müley tüfachi trokiñ mapu mew. 3Kom tüfachi dungu rumel niekeiñ itrokom püle, eymi chi yamfal Felik, fentren mañumün nieiñ. 4Welu taiñ rume fentreñma mülenoael ta tüfa mew, fürenemuaiñ. Allkütumuaiñ kiñe lelen rewall. 5Kimfiyiñ ta Pablo tañi rume wesa chengen, ka kom mapu miyawkey tañi püntülkayafiel tati pu judiu, ka longkoley tati Nasaretche pingelu ñi dungu mew. 6Kenü tati ngillatuwe ruka kütu rume illamkakefi, feymew ta iñchiñ püresufiyiñ taiñ ramtukadunguafiel chumngechi feypiley taiñ ley dungu.+ 7Welu tati longko Lisia rume lladkülen dunguntukupay ka aporiaeiñmew taiñ neykümtuafiel, 8fey werküfi Pablo tañi pu dalluntukuetew eymi mew.+ Eymi ta ramtukayafimi tami kimael ñi feyngen kom ti dungu taiñ dalluntukupefiel mew. 9Tati müleyechi pu judiu ka femngechi feypi engün.\nPablo tañi ingkawün Felik mew\n10Feymew tati gobernador adkintufi ta Pablo ñi dunguael, fey Pablo feypi:\n—Rume küme duamkechi dunguan ñi ingkawael ta eymi mew. Iñche kimün eymi tami kuesngen tüfachi trokiñ mapu mew fentren tripantu dewma. 11Femngechi ta eymi kisu küme ngüneduamaymi, mari epu antüngey wüla tañi akun ta Jerusalen mew, ñi ngillatuael ta Ngünechen mew. 12Iney iñchiw rume ta fillpipiyewkelayu. Pofolkachekelan rume ta ngillatuwe ruka mew, sinagoga mew no rume, ka chew püle no rume ta waria mew no rume. 13Chem dungu rume rüfngelay tañi dalluntukumekeetew ta tüfachi pu judiuche. 14Welu iñche rüf dungu feypian: iñche püramyekefiñ taiñ kuyfike chaw em ñi Ngünechen ñi chem pilen ti we montuluwün küme dungu. Kisu engün ta feypikeyngün: Ngünechen tañi werkünoel, welu iñche ta feyentulen kom tati wirikonkülechi ley dungu ta Wirin Chillka mew ka ti pu pelon wentru ñi wirielchi dungu. 15Ka nien kisu engün tañi nieelchi maneluwkülen ta Ngünechen mew tati pu layelu tañi wiñomongetuael engün tati lif piwkengelu ka tati wesake piwkengelu. 16Feymew yafüluwken rumel tañi lif rakiduam ñi nieael Ngünechen tañi adkiñ mew ka tati pu che mew. 17Rupan ñi miyawentuel kiñeke mufün tripantu ta kakelu mapu mew, fey wiñotun tañi trokiñ mapu mew tañi wülpatuael ta limona ka ñi wülpatuael ta ofrenda. 18-19Femmekelu iñche, ka dew rupan liftuwtulu iñche chumngechi tañi feypilen tati ley dungu, fey kiñeke judiu tuwlu Asia tañi trokiñ mapu mew peenew engün ti ngillatuwe ruka mew, welu mülelafuy alün che tiye mew. Pofolkawün rume ngelay. Fey engün ta feley tañi küpayael tañi pewfaluwpayael ta tüfa mew ñi dalluntukupayaetew ta niele engün chem wesa dungu rume tañi feypintukuaetew. 20Femnoale tüfa engün, tati mülepalu rume feypipe engün fey peñmaelimew ñi femün chem wesa dungu rume feychi mülepulu iñche tati pu judiu ñi fütra trawün mew. 21Fey tüfa müten ta feypin kisu engün ñi rangiñ mew newentu dungun mew: ‘Fachantü eymün ta re ngeñmaldungumekemun iñche am feyentulelu ñi mülen ta wiñomongetun.’\n22Allkülu feychi dungu ta Felik fente küme kimnielu am tañi mülen kangelu küme mongen, fentekünufi tati dungu, kangelu antüngealu wüla ñi nütramkalngeael, fey feypifi ta Pablo:\n—Feychi küpale tati komandante Lisias, fey wüla fente küme kiman tamün nieelchi dungu.\n23Feymew Felik werküfi tati kapitan Pablo tañi püresulekayael müten, welu elungeael tañi witrankontuaetew ñi pu weni ka tañi poyepayaetew iyael mew.\nPüresungey ta Pablo\n24Kiñe mufün antü rupalu, ka puwi ta Felik, kompañuwküley ñi kure engu Drusila pingelu, fey tüfa judiu tuwün domo ürke. Fey Felik mütrümfalfi ta Pablo, femngechi tañi allkütuael Pablo tañi nütramelaetew tañi feyentulen ta Jesucristo mew. 25Welu Pablo küme feypietew kiñe che feley tañi nieael lif mongen chumngechi ayüley ta Ngünechen, ka kisutu tañi küme ngüneniewael ka ñi küpalen tati afaelchi antü Ngünechen ñi ramtukadunguafiel ta che, Felik pellkenagi, fey feypifi ta Pablo:\n—Fewla amutunge. Ka mütrümaeyu wüla.\n26Felik kalerkefuy tañi rakiduam, duamniefuy Pablo tañi kulliaetew ta pülata, tañi neykümtuafiel, feymew müchayke mütrümkefuy tañi dunguafiel. 27Femngechi rupay ta epu tripantu, feymew Felik elkünutuy ñi gobernadorküleael, fey gobernadorngetuy Porsio Festo. Felik am duamlu tañi kümelkaniewael ti pu judiu engün, eluñmalafi ñi lifrekünutuafiel ta Pablo.


Hecho 11 ARNNT - Tati pu apostol ka ti feyentulechi pu - Bible Search\nHecho 10 Hecho 12\nPedro nütrameldunguputufi tati feyentulechi trokiñche Jerusalen mew\n1Tati pu apostol ka ti feyentulechi pu che müleyelu Judea mapu mew kimelngeyngün ti pu judiu tuwünngenolu ñi ka femngechi llowün Ngünechen ñi werken dungu. 2Welu Pedro, feychi wiñotulu ta Jerusalen, entuüñfileyew kiñeke tati feyentuleyelu mülekefulu tati pu judiu ñi wimtun dungu mew. 3Fey engün ramtueyew:\n—¿Chem mew anta witrankontufimi tati pu judiu tuwünngenolu ka kiñentrür ipuymi kisu engün mew?\n4Pedro kom nütramkay chumngechi tañi llitun kom tüfachi dungu. Fey feypi:\n5—Iñche mülelu ta Jope waria mew, petu ngillatulu iñche, perumen kiñe afmanngechi dungu. Pefiñ kiñe fütra katrün pañu reke felelu. Trariley ñi meli wechuñ mew, nagpay wenu mapu, fey akuy chew ñi mülemum ta iñche. 6Fente küme inaduamfiñ chem ñi nien ponwitu. Pen epe fill kulliñ meli namunngelu, wapoke kulliñ, ka ti winolkiyawkelu ka ti pu üñüm. 7Ka allkün kiñe dungun ñi feypietew: ‘Witrapürange, Pedro. Langümnge ka inge.’ 8Iñche llowdungun: ‘Femlayan Ñidol, chumkawnorume am ikenolu iñche tati ikenoel ka ti ünunngelu.’ 9Fey tati dungun wenu mapu ka wiñome feypienew: ‘Ngünechen tañi liftuel ñi ingeael ti ikenofel, fey ünunngey pikefilnge.’ 10Tüfachi dungu küla rupachi feypienew, feymew müten ka wiñome püratuy wenu mapu.\n11“Feychi lelen mew müten, küla wentru werküngelu ta Sesarea ñi yepaaetew, akuyngün tati ruka mew chew tañi mülemum ta iñche. 12Fey ti Lif Küme Püllü werküenew ñi amuael müten kisu engün iñchiñ fey ñi ka rakiduamnoael. Ka kompañenew ta tüfachi kayu pu peñi, fey kom konpuiñ ti wentru tañi ruka mew. 13Nütramkaeiñmew tañi femngechi pen ta kiñe werken püllü tañi ruka mew. Witrañmaparkeeyew ñi feypiaetew: ‘Werkünge ta kiñeke che Jope waria mew tami yefalmeafiel ta Simon, tati Pedro pingekelu. 14Kisu ta feypiaeymew chumngechi tami montuael, ka kom tami pu reñma nieel.’\n15“Llitulu ta iñche tañi kimeltuafiel engün, tati Lif Küme Püllü akuy kisu engün mew. Chumngechi akuy iñchiñ mew kuyfi, ka femngechi akuy. 16Feymew tukulpan tañi feypikünuel ta Ñidol Jesus: ‘Rüfngey ta Juan ñi fawtisachen ta ko mew, welu eymün fawtisangeaymün reke tati Lif Küme Püllü mew.’ 17Feyngey Ngünechen tañi eluetew engün kay ti Lif Küme Püllü ka chumngechi ta iñchiñ elueiñmew taiñ feyentun mew Ñidol Jesucristo mew, ¿ineyfel anta iñche ‘kümelay tami femün’ ñi piafiel ta Ngünechen?”\n18Feymew tati pu feyentulelu mülelu ta Jerusalen, allkülu engün tüfachi dungu, ñüküfnagi engün, fey püramyefingün ta Ngünechen, feypilen mew:\n—¡Ka femngechi tati pu judiu tuwünngenolu kütu Ngünechen elurkefi ñi wiñorakiduamtuael engün kisu mew ka ñi llowael ti rumel mongen!\nTati feyentulechi trokiñche mülelu Antiokia\n19Dew rupan langümngelu ta Esteban, amuley ñi kintungen ñi püresungeael tati pu feyentuleyelu, feymew kiñekentu lefmawi engün ta Fenisia, Chipre ka Antiokia. Fey üyew kimelpufi engün ti pu judiu müten tati werken dungu, welu ti kakelu che kimelpulafi engün. 20Welu kiñeke feyentuleyelu tuwlu Chipre ka Sirene puwingün ta Antiokia waria mew, fey llituy ñi kimeltuafiel tati pu judiu tuwünngenolu kafey. Kimelfingün Jesus tati Ñidol ñi we kimelün dungu. 21Fey Ñidol tañi pepiluwün müley kisu engün mew, femngechi pütrün che elyetuyngün tañi kuyfike wesake wimtun dungu, fey feyentuyngün ta Ñidol Jesus mew.\n22Tati feyentulechi trokiñche Jerusalen mew, allkülu engün tüfachi dungu, werküfi engün ta Bernabe ñi amuael ta Antiokia waria mew. 23Puwlu ta Bernabe, ngüneduampuy Ngünechen ñi fürenechelen, fey rumeñma ayüwpuy. Fey ngülampufi kom ti feyentulelu newen piwke mew fente küme ñi inayafiel ta Ñidol Jesus. 24Bernabe rume küme piwke wentrungey ti Lif Küme Püllü am ngünenierkeetew ka nierkey fentren mupiltun. Femngechi pütrün che wiñorakiduamtuy ta Ñidol Jesus mew.\n25Kom rupalu tüfachi dungu, Bernabe amuy ta Tarso waria mew, yemeafilu ta Sawlu. 26Fey pepufilu, küpaltufi ta Antiokia. Feymew mülepuyngu tati trokiñ feyentulelu engün mew. Kiñe tripantu kimeltumekepufi fentren che. Antiokia mew ürke wünelu mew “tati inakefilu Cristo” pingey tañi üytungen tati pu disipulo.\n27Feychi mew, kiñeke pelon wentru tuwlu ta Jerusalen, amuy engün ta Antiokia. 28Kiñeke tüfa engün, Agabo pingelu, witratripay fey ñi ngünenieetew tati Lif Küme Püllü, fey kimeli ñi müleael kiñe fütra filla antüngen kom trokiñke mapu mew. (Fey fente küme felerpuy, feychi mew Klawdio emperadorkülelu Roma waria mew.)\n29Feymew tati feyentuleyelu kiñewi engün ñi kelluafiel chemkün mew Judea mülechi pu feyentulechi che, tunten ñi pepi wülael kake kiñeke engün. 30Femngechi femlu engün, Bernabe ka Sawlu yey tañi trapümelchi chemkün engün, fey yelelngey tati longkolelu ti pu feyentulelu mew+ mülelu ta Judea mapu mew.


Esdra ka tati pu israelche dewmatuyngün ti Ngillatuwe ruka | Biblia Nütram\nManeluwküleyngün Ngünechen ñi kelluetew mu\nEPE KECHU mari warangka che tripayngün Babilonia pingechi waria, ka amuyngün Jerusalen. Welu puwlu (powlu) engün, Jerusalen kom afküleychi waria. Iney (iñi) no rume ngelay feymu. Tati pu Israel che müley ñi kom wiño dewmatual engün.\nWüne ñi dewmal engün fey kiñe altar. Tüfa feyta chew yengekefuy yewün, ka mañumtun kulliñ, chew elkünulngekefuy Jewba. Pichin (püchün) küyen müten rupalu, pu Israel che ka dewmatuyngün tati ngillatuwe ruka. Welu tati pu kayñe kañpüle inafül mülechi mapu, ayüyngün ñi llükalkayafiel, ka ñi katrütuafiel tañi küdaw. Af mew, tati pu kayñe perpuyngün ti we rey mülelu Persia mew, ñi entual kiñe ley dungu ñi katrütuafiel tañi dewmayal ñi küdaw.\nDew rupay mari regle tripantu tati pu Israel che wiñolu Babilonia mu. Ngünechen werküy tañi epu pelon wentru Ageo ka Sakaria engu, tañi feypiafiel tati pu che tañi wiño dewmayal ñi küdaw engün. Tati pu che maneluwi engün Ngünechen tañi kellun mew, ka feyentufingün (müngeltufingün) tati epu pelon wentru. Ka wiño küdawi engün chi ruka mu, welu kiñe ley ‘femlayaymün’ pifeyew engün.\nFeymu lle, kiñe persa ofisial Tatenay pingelu, akuy ka ramtupay: ‘¿Iney am feypieymünmu tamün dewmayal ti ngillatuwe ruka?’ Pu Israel che wiñoldungueyew Babilonia mu ti rey Siro feypieyew: ‘Amumün Jerusalen, dewmamün tamün Ngünechen Jewba ñi ngillatuwe ruka.’\nTatenay werküy kiñe chillka Babilonia mu ñi ramtual Siro rüfngen tañi feypikünun, welu Siro dew larkey. Pichin antü mew ti we rey Persia, wiño werküy kiñe chillka, ta feypiley rüf ngen feychi dungu. Feymu lle ti rey wirintükuy: ‘Elkünufimün pu Israel che tañi dewmayal tañi Ngünechen ñi ngillatuwe ruka. Ka werküwayiñ tamün kelluafiel engün.’ Meli tripantu mu chi dewmayngün ti ngillatuwe ruka, ka tati pu Israel che rume (mütre) ayüwküleyngün.\nKa alün tripantu rupay. Meli mari pura tripantu rupay chi ñi dewmangeel tati ngillatuwe ruka. Tati pu che mülelu Jerusalen, rume pofrengey engün, ka tati waria ka Ngünechen ñi ngillatuwe ruka newe adkülelay. Üye Babilonia mew kiñe Israel che Esdra pingelu, kimürpuy ñi küme elngeal tati Ngünechen ñi ngillatuwe ruka. Fey mu, ¿kimimi tañi chumün?\nEsdra pemefi Artajerje, Persia mülechi rey, ka tüfachi küme rey elufi Esdra alün kümeke yewün tañi yeal ta Jerusalen. Esdra ngillatufi tati pu Israel che mülelu Babilonia tañi kelluaetew, kiñe kayu warangka che peno ‘amuayiñ’ pi engün. Yey engün alün plata ka milla ka falinke chemkün.\nEsdra rakiduamküley, müley rume wedake wentru rüpü mew. Tüfachi pu wentru müntuñmayafuy engün tañi plata ka milla, ka langümafuy engün. Fey mu Esdra trawülfi tati pu che, chumngechi peafuymi tüfachi adentun mu. Fey mu llellipufi Jewba tañi kelluaetew tañi kamapu ñi wiño amutual engün Jerusalen mu.\nJewba ingkañpeeyew engün. Ka rupalu meli küyen, küme puwi (powi) engün Jerusalen mu. ¿Pengeleiñmu tüfa, Jewba tañi ingkakefiel kom tati pu maneluwkülelu kidu mu?\nEsdra, kapitulo 2-8.